|  |  |
| --- | --- |
| בבית המשפט המחוזי מרכז-לוד |  ת"פ ... |

|  |  |  |  |
| --- | --- | --- | --- |
| ה מ א ש י מ ה : |  | מ ד י נ ת י ש ר א לבאמצעות פרקליטות מחוז תל-אביב (מיסוי וכלכלה)מבית קרדן, דרך מנחם בגין 154, תל-אביב 6492107טלפון: 073-3924600, פקס': 03-5163093 |  |
| – נ ג ד – |
| ה נ א ש מ י ם : |  | **גבריאל מגנזי**יליד שנת 1971, ת.ז. ...רח' ... הרצליה |  |
|  |  | **ניר עפרוני**יליד שנת 1968, ת.ז. ..רח' ... הרצליה |  |
|  |  | **מגנזי תשתיות בע"מ**ח.פ. 510845571רח' יוני נתניהו 1, אור יהודה |  |
|  |  | **מגנזי תשתיות ב.ג.מ בע"מ**ח.פ. 512332206רח' יוני נתניהו 1, אור יהודה |  |
|  |  | **לילך הירש**ילידת שנת 1972, ת.ז. ..רח' ... שוהם |  |
|  |  | **מיכאל בראשי**יליד שנת 1960, ת.ז. ..... ירושלים |  |
|  |  | **זלמן בראשי ואחיו בע"מ**ח.פ. 510083124רח' תוצרת 1, ירושלים |  |
|  |  | **רונן גינצבורג**יליד שנת 1970, ת.ז. ..רח' .... רעננה |  |
|  |  | **דניה סיבוס בע"מ**ח.פ. 512569237רח' יוני נתניהו 1ג', אור יהודה |  |
|  |  | **דוד אולניק**יליד שנת 1967, ת.ז. ..רח' ... נתניה |  |
|  |  | **אולניק חברה להובלה, עבודות עפר וכבישים בע"מ**ח.פ. 510783335רח' האומנות 8, נתניה |  |
|  |  | **רולידר בע"מ**ח.פ. 513298133רח' אברהם שפירא 1, אור עקיבא |  |
|  |  | **אברהם יקואל**יליד שנת 1947, ת.ז. ..רח' .... תל אביב |  |
|  | 14. | **י.ע.ז** **חברה לבנייה ופיתוח בע"מ**ח.פ. 510568843רח' הארבעה 8, תל אביב |  |
|  | 15. | **מגנזי בטון בע"מ**ח.פ. 513276360קיבוץ בארות יצחק |  |
|  | 16.  | **יעקב מגנזי**יליד שנת 1974, ת.ז. ...רח' ... רמת השרון |  |
|  | 17.  | **אריאנה (אורית) דוד**ילידת שנת 1972, ת.ז. ..מושב זכריה... |  |
|  | 18.  | **ניר מליחי**יליד שנת 1967, ת.ז. ...רח' ... מודיעין |  |

כתב אישום

## רקע והנפשות הפועלות

1. בין השנים 2005-2017 (להלן: "**התקופה הרלוונטית לכתב האישום**") **גבי מגנזי** (להלן: "**נאשם 1**" או "**מגנזי**") היה איש עסקים אשר שלט במספר תאגידים שפעלו בעיקר בתחומי הנדל"ן, התשתיות והבנייה בישראל (להלן: "**קבוצת מגנזי**").
2. בתקופה הרלוונטית לכתב האישום, חברות **מגנזי תשתיות בע"מ** (להלן: "**נאשמת 3**" או "**מגנזי תשתיות**")**,** **מגנזי תשתיות ב.ג.מ בע"מ** (להלן: "**נאשמת 4**" או "**ב.ג.מ**") **ומגנזי בטון בע"מ** (להלן: "**נאשמת 15**" או "**מגנזי בטון**") היו תאגידים שהשתייכו לקבוצת מגנזי.נוכח תפקידו של מגנזי, סמכותו ואחריותו בניהולם של התאגידים החברים בקבוצת מגנזי, ולנוכח הנסיבות הרלוונטיות בכתב אישום זה, יש לראות במעשיו של מגנזי המתוארים בכתב האישום ובמחשבתו הפלילית את מעשיהן ומחשבתן הפלילית של מגנזי תשתיות, של ב.ג.מ ושל מגנזי בטון.
3. בכל תפקידיו במגנזי תשתיות, בב.ג.מ ובמגנזי בטון, היה מגנזי מנהל פעיל כמשמעותו של מונח זה בסעיף 224א לפקודת מס הכנסה [נוסח חדש] (להלן: "**פקודת מס הכנסה**"), בסעיף 119 לחוק מס ערך מוסף, תשל"ו-1975 (להלן: "**חוק המע"מ**"), בסעיף 398(ה) לחוק הביטוח הלאומי [נוסח משולב], תשנ"ה-1995 (להלן: "**חוק הביטוח הלאומי**"), ובסעיף 47(ג) לחוק ביטוח בריאות ממלכתי, תשנ"ד-1994 (להלן: "**חוק ביטוח בריאות ממלכתי**").
4. **ניר עפרוני** (להלן: "**נאשם 2**" או "**עפרוני**") שימש בחודשים ספטמבר-נובמבר 2011 (להלן: "**התקופה הרלוונטית לאישום 13**") כמנכ"ל חברת **רולידר בע"מ** (להלן: "**נאשמת 12**" או "**רולידר**").
5. **רולידר** היא חברה בע"מ, אשר בתקופה הרלוונטית לכתב האישום ניהלה עסקים בישראל ועיקר עיסוקה היה בתחומי הנדל"ן, התשתיות והבנייה בישראל. נוכח תפקידו של עפרוני, סמכותו ואחריותו בניהול רולידר ולנוכח הנסיבות הרלוונטיות בכתב אישום זה, יש לראות במעשיו של עפרוני ובמחשבתו הפלילית את מעשיה ומחשבתה הפלילית של רולידר.
6. החל מחודש אוקטובר 2012 ועד לתום התקופה הרלוונטית לכתב האישום, שימש עפרוני כמנכ"ל של ב.ג.מ. בתפקידו זה, היה עפרוני מנהל פעיל כמשמעותו של מונח זה בסעיף 224א לפקודת מס הכנסה, בסעיף 398(ה) לחוק הביטוח הלאומי, ובסעיף 47(ג) לחוק ביטוח בריאות ממלכתי.
7. **לילך הירש** (להלן: "**נאשמת 5**" או "**הירש**") שימשה החל משנת 2010 ועד לשנת 2014 כמזכירת החברה הכלכלית לשוהם, תאגיד עירוני הנמצא בבעלותה המלאה של המועצה המקומית שוהם (להלן: "**חכ"ל שוהם**"). במסגרת תפקידה הייתה הירש אחראית, בין היתר, על הטיפול המנהלתי במכרזים שהוציאה חכ"ל שוהם, לרבות הקלדת תנאי המכרז, הכנה ופרסום של חומרים למכרז, וכן הכנת חשבונות ביצוע בהתאם לנתונים שקיבלה ממנהל הפרויקט והעברות תשלום לספקים שונים. כמו כן, שימשה הירש כמזכירת ועדת הכספים והדירקטוריון של חכ"ל שוהם, ובמסגרת תפקידיה אלה נכחה בישיבות ועדת הכספים והדירקטוריון ורשמה את פרוטוקוליהם.
8. בכל תפקידיה בחכ"ל שוהם, הייתה הירש עובדת ציבור כמשמעותו של מונח זה בסעיף 34כד לחוק העונשין, תשל"ז-1977 (להלן: "**חוק העונשין**").
9. **מיכאל בראשי** (להלן: "**נאשם 6**"או "**בראשי**") שימש בתקופה הרלוונטית לאישום 13 כמנכ"ל חברת **זלמן בראשי ואחיו בע"מ** (להלן: "**נאשמת 7**" או "**זלמן בראשי**").
10. **זלמן בראשי** היא חברה בע"מ, אשר בתקופה הרלוונטית לאישום 13 ניהלה עסקים בישראל ועיקר עיסוקה היה בתחומי הנדל"ן, התשתיות והבנייה בישראל. נוכח תפקידו של בראשי, סמכותו ואחריותו בניהול זלמן בראשי ולנוכח הנסיבות הרלוונטיות בכתב אישום זה, יש לראות במעשיו של בראשי ובמחשבתו הפלילית את מעשיה ומחשבתה הפלילית של זלמן בראשי.
11. **רונן גינצבורג** (להלן: "**נאשם 8**" או "**גינצבורג**")שימש בתקופה הרלוונטית לאישום 13 כמנכ"ל חברת **דניה סיבוס בע"מ** (להלן: "**נאשמת 9**" או "**דניה**").
12. **דניה** היא חברה בע"מ, אשר בתקופה הרלוונטית לאישום 13 ניהלה עסקים בישראל ועיקר עיסוקה היה בתחומי הנדל"ן, התשתיות והבנייה בישראל. נוכח תפקידו של גינצבורג, סמכותו ואחריותו בניהול דניה ולנוכח הנסיבות הרלוונטיות בכתב אישום זה, יש לראות במעשיו של גינצבורג ובמחשבתו הפלילית את מעשיה ומחשבתה הפלילית של דניה.
13. **דוד אולניק** (להלן: "**נאשם 10**" או "**אולניק**") שימש בתקופה הרלוונטית לאישום 13 כבעלים וכמנכ"ל משותף בחברת **אולניק חברה להובלה, עבודות עפר וכבישים בע"מ** (להלן: "**נאשמת 11**" או "**אולניק בע"מ**").
14. **אולניק בע"מ** היא חברה בע"מ, אשר בתקופה הרלוונטית לאישום 13 ניהלה עסקים בישראל ועיקר עיסוקה היה בתחומי הנדל"ן, התשתיות והבנייה בישראל. נוכח תפקידו של אולניק, סמכותו ואחריותו בניהול אולניק בע"מ ולנוכח הנסיבות הרלוונטיות בכתב אישום זה, יש לראות במעשיו של אולניק ובמחשבתו הפלילית את מעשיה ומחשבתה הפלילית של אולניק בע"מ.
15. **אברהם יקואל** (להלן: "**נאשם 13**" או "**יקואל**") שימשבחודשים אוגוסט-נובמבר 2015 (להלן: "**התקופה הרלוונטית לאישום 15**") כבעלים וכמנכ"ל של חברת **י.ע.ז חברה לבנייה ופיתוח בע"מ** (להלן: "**נאשמת 14**" או "**י.ע.ז**").
16. **י.ע.ז** היא חברה בע"מ, אשר בתקופה הרלוונטית לאישום 15 ניהלה עסקים בישראל ועיקר עיסוקה היה בתחומי הנדל"ן, התשתיות והבנייה בישראל. נוכח תפקידו של יקואל, סמכותו ואחריותו בניהול י.ע.ז ולנוכח הנסיבות הרלוונטיות בכתב אישום זה, יש לראות במעשיו של יקואל ובמחשבתו הפלילית את מעשיה ומחשבתה הפלילית של י.ע.ז.
17. **יעקב מגנזי** (להלן: "**נאשם 16**" או "**קובי**") הוא אחיו של מגנזי, אשר שימש החל מתחילת התקופה הרלוונטית לכתב האישום ועד לחודש ספטמבר 2012 כמנכ"ל של ב.ג.מ. בתפקידו זה, היה קובי מנהל פעיל כמשמעותו של מונח זה בסעיף 224א לפקודת מס הכנסה, בסעיף 398(ה) לחוק הביטוח הלאומי, ובסעיף 47(ג) לחוק ביטוח בריאות ממלכתי.
18. **אריאנה דוד** (להלן: "**נאשמת 17**" או "**אריאנה**") עבדה בתקופה הרלוונטית לכתב האישום כפקידה בב.ג.מ, והייתה אשת אמונו של מגנזי.
19. **ניר מליחי** (להלן: "**נאשם 18**" או "**מליחי**") שימש החל מחודש מרץ 2008 ועד לחודש מרץ 2014 כחשב שכר של קבוצת מגנזי. בתפקידו זה, היה מליחי מנהל חשבונות כמשמעותו של מונח זה בסעיף 224א לפקודת מס הכנסה, בסעיף 119 לחוק מע"מ, בסעיף 398(ה) לחוק הביטוח הלאומי, ובסעיף 47(ג) לחוק ביטוח בריאות ממלכתי. במסגרת תפקידו, מליחי היה אחראי על הדיווחים התקופתיים של קבוצת מגנזי לרשות המסים.
20. פרק זה מהווה חלק בלתי נפרד מכתב האישום.

## מבוא לאישומים 1-12

1. בתקופה הרלוונטית לכתב האישום היה **גיל שולדנפריי** (להלן: "**שולדנפריי**") מהנדס אזרחי, בעל וותק וניסיון רבים בתחומי התשתיות והבנייה.
2. היות ולתאגידים השונים בקבוצת מגנזי לא הייתה כשירות להתמודד ולזכות במכרזים של רשויות מקומיות ותאגידים עירוניים לביצוע עבודות הנדסה בנאיות (להלן במבוא זה: "**המכרזים הציבוריים**"), במועד בלתי ידוע במהלך שנת 2005 סיכמו מגנזי ושולדנפריי כי שולדנפריי יירשם באופן פיקטיבי ולמראית עין בלבד כבעלים באחד מתאגידי קבוצת מגנזי, ויוצג כלפי המאסדרים הרלוונטיים כמנהל באותו תאגיד וכמהנדס המפקח על ביצוע עבודותיו, הכל במטרה להשיג במרמה את הכשירות הנדרשת (להלן: "**התכנית העבריינית**").
3. כפי שיפורט באישום 1, מגנזי ושולדנפריי הוציאו את התכנית העבריינית מן הכוח אל הפועל, בכך ששולדנפריי נרשם והוצג במרמה בפני המאסדרים הרלוונטיים כבעל מניות, כמנהל וכמהנדס של מגנזי תשתיות, אשר הצטרפה לקבוצת מגנזי זמן קצר קודם לגיבוש התכנית העבריינית.
4. בעקבות הצגתו של שולדנפריי בפני המאסדרים הרלוונטיים כנושא משרה במגנזי תשתיות, זכתה מגנזי תשתיות בכשירות להתמודד במכרזים ציבוריים בהיקפים גדולים.
5. כפי שיפורט באישומים 2-11, מגנזי הגיש באמצעות מגנזי תשתיות הצעות במכרזים ציבוריים שונים וזכה בהם, תוך שמגנזי תשתיות התייצגה במרמה כלפי מזמיני המכרזים כבעלת כשירות כדין להתמודד בהם.
6. באישום 11 במסגרת מכרז 23/10, קיבל מגנזי, באמצעות מגנזי תשתיות, את ביצוע עבודות המכרז כקבלן משנה של החברה הזוכה, וזאת על בסיס מצג המרמה כלפי החברה הזוכה והרשות המזמינה של המכרז, לפיו מגנזי תשתיות היא בעלת כשירות כדין לבצע את העבודות כקבלן משנה.
7. כפי שיפורט באישום 12, התקבולים בגין ביצוע העבודות נושא המכרזים הציבוריים, אותם גבו מגנזי ומגנזי תשתיות במרמה, רוכזו בחשבונות בנק של מגנזי תשתיות ומשם הועברו בהוראת מגנזי לחשבונות הבנק של התאגידים האחרים בקבוצת מגנזי, ובעיקר לחשבונות הבנק של ב.ג.מ, מהם שולמו ההוצאות השונות של הקבוצה. פעולות אלה הביאו לכך שלא ניתן היה עוד להתחקות אחר מקור התקבולים, מיקומם ובעלי הזכויות בהם, תוך שהעברות התקבולים שהושגו במרמה בין התאגידים השונים נחזות להיות העברות כשרות בין חברות קשורות. בכך הסוו מגנזי, מגנזי תשתיות וב.ג.מ את כספי המרמה, והשתמשו בהם לצרכיהם ביודעם כי הם התקבלו במרמה.
8. מבוא זה מהווה חלק בלתי נפרד מאישומים 1-12.

אישום 1 (מרמה כלפי מאסדרים) – לנאשמים 1, 3

* 1. חלק כללי:
1. פנקס הקבלנים לעבודות הנדסה בנאיות (להלן: "**פנקס הקבלנים**") הינו מרשם המתנהל ע"י רשם הקבלנים במשרד הבינוי והשיכון (להלן: "**רשם הקבלנים**"), מכוחו של סעיף 3 לחוק רישום קבלנים לעבודות הנדסה בנאיות, תשכ"ט-1969 (להלן: "**חוק רישום קבלנים**").
2. על פי תקנות רישום קבלנים לעבודות הנדסה בנאיות (קביעת ענפים וחלוקת ענפים לענפי משנה), תשנ"ג-1993, קבלנים הנרשמים בפנקס הקבלנים מחולקים לענפים ראשיים וענפי משנה, בהתאם לסוגי העבודות הבנאיות בהם הם עוסקים. בתקופה הרלוונטית לכתב האישום, פנקס הקבלנים כלל את הענפים הראשיים הבאים: 100 (בנייה); 200 (כבישים, תשתיות ופיתוח; להלן: "**תשתיות**"); 300 (גשרים); 400 (ביוב, ניקוז ומים; להלן: "**ביוב**"); 500 (משאבות, טורבינות ותחנות שאיבה; להלן: "**משאבות**"); 600 (נמלים); 700 (ממגורות, מגדלי מים וארובות).
3. קבלן הנרשם כדין בפנקס הקבלנים (להלן: "**קבלן רשום**") מקבל רישיון מאת רשם הקבלנים, בו מצוין הענף בו הוא רשאי לעסוק (להלן: "**רישיון קבלן**").
4. על פי סעיפים 4(א)(1) ו-4(א)(5) לחוק רישום קבלנים, תאגיד המבקש להירשם בפנקס הקבלנים צריך להראות כי לפחות שניים ממנהליו הם מהנדסים בעלי ניסיון של שנתיים לפחות בביצוע עבודות הנדסה בנאיות (להלן: "**כישורים נדרשים**"). כאשר מדובר בתאגיד שמניותיו מוחזקות בידי בעל מניות יחיד, ובעל מניות זה הוא גם מנהל פעיל בחברה וגם מהנדס בעל כישורים נדרשים, תקנות רישום קבלנים לעבודות הנדסה בנאיות (סוג תאגיד), תשמ"ד-1984 מאפשרות להסתפק באותו בעל מניות כבסיס יחיד לרישום התאגיד בפנקס הקבלנים.
5. תקנות רישום קבלנים לעבודות הנדסה בנאיות (סיווג קבלנים רשומים), תשמ"ח-1988 (להלן: "**תקנות הסיווג**") קובעות את ההיקף הכספי המרבי של העבודות אותן קבלן רשום רשאי לבצע בכל ענף (להלן: "**סיווג**" או "**סיווג קבלני**"), כאשר קבלן המסווג לסוג 1 רשאי לבצע עבודות בהיקף הנמוך ביותר, ואילו קבלן המסווג לסוג 5 רשאי לבצע עבודות בהיקף בלתי מוגבל. הסיווג הקבלני מופיע ברישיון הקבלן, לצד הענף הרלוונטי.
6. על פי תקנה 5(א)(3) לתקנות הסיווג, על קבלן רשום המעוניין להעלות את סיווגו מעל לסוג 2 להגיש תצהיר, לפיו הוא מקבל שירותים הנדסיים ממהנדס בעל כישורים נדרשים (להלן: "**תצהיר קבלת שירותים**"). קבלת שירותי המהנדס כאמור מהווה בסיס לסיווג הקבלן בכל ענף בו הוא רשום, ועל מהנדס זה מוטל הנטל לפקח באופן צמוד ומתמיד על כל עבודותיו של הקבלן ולשאת באחריות לביצוען (להלן: "**מהנדס לסיווג**").
7. חובת הרישום בפנקס הקבלנים וביצוע עבודות בהתאם לסיווג בכל ענף וענף נועדה להבטיח כי קבלנים בלתי ראויים לא יבצעו עבודות הנדסה בנאיות, ולא יסכנו בכך את שלום העוסקים במלאכת הבנייה והציבור הרחב בכללותו.
8. תעודת קבלן מוכר לביצוע עבודות ממשלתיות (להלן: "**תעודת קבלן מוכר**") היא תעודה המוענקת ע"י הועדה הבין-משרדית לקביעת סדרי מסירת עבודות הממשלה לקבלנים (להלן: "**הועדה הבין-משרדית**"), אשר מאפשרת לקבלן המחזיק בה להתמודד במכרזים ממשלתיים לביצוע עבודות הנדסה בנאיות.
9. תנאי סף לקבלת תעודת קבלן מוכר הוא רישום כחוק בפנקס הקבלנים. תנאי סף נוסף, החל רק על קבלן המעוניין לקבל תעודת קבלן מוכר בענפי הבנייה והתשתיות בסוגים 3 עד 5, הוא רישום בפנקס הקבלנים לפחות באותם סיווגים בענפים אלה.
10. תוקפה של תעודת קבלן מוכר הוא מוגבל בזמן, וקבלן המחזיק בה נדרש לחדשה מעת לעת.
11. החלק הכללי מהווה חלק בלתי נפרד מאישום זה.
	1. העובדות:
12. במועד בלתי ידוע למאשימה ולכל המאוחר ביום 02.06.2005, רכש מגנזי את מגנזי תשתיות (ובשמה הקודם עד ליום 24.09.2008: "**חברת קדר משה עב' עפר ופיתוח בע"מ**"), שהייתה במועד הרכישה חברה קבלנית רשומה בפנקס הקבלנים, המסווגת לסוג 3 בענף הבנייה; לסוג 4 בענף התשתיות; לסוג 3 בענף הגשרים; לסוג 4 בענף הביוב; ולסוג 4 בענף הנמלים.
13. עד לרכישתה ע"י מגנזי, רישומה וסיווגיה של מגנזי תשתיות בפנקס הקבלנים ניתנו על בסיס בעליה הקודמים, אשר שימש כמנהל פעיל בה וכמהנדס לסיווג שלה.
14. במועד בלתי ידוע למאשימה בסמוך לאחר רכישתה של מגנזי תשתיות, סיכמו מגנזי ושולדנפריי כי שולדנפריי יירשם במרשם החברות ואצל רשם הקבלנים כבעל מניות, כמנהל פעיל וכמהנדס לסיווג של מגנזי תשתיות, וזאת על מנת להשתמש בהיותו של שולדנפריי מהנדס אזרחי בעל וותק וניסיון רבים כבסיס להמשך רישומה של מגנזי תשתיות בפנקס הקבלנים, ולשמר את סיווגיה הקבלניים הגבוהים.
15. על פי הסיכום בין מגנזי ושולדנפריי, רישומו של שולדנפריי כבעל מניות, כמנהל פעיל וכמהנדס לסיווג של מגנזי תשתיות היה פיקטיבי ולמראית עין בלבד.
16. ביום 19.07.2005 נרשם שולנדפריי במרשם החברות כמנהל פעיל במגנזי תשתיות.
17. במועד בלתי ידוע למאשימה ולכל המאוחר ביום 20.09.2005, נרשם שולדנפריי במרשם החברות כאחד מבעלי מניותיה של מגנזי תשתיות.
18. במועד בלתי ידוע למאשימה ולכל המאוחר ביום 06.11.2006, נרשם שולדנפריי במרשם החברות כבעל מניות יחיד במגנזי תשתיות. רישום זה עמד בעינו החל ממועד זה ולפחות עד ליום 21.12.2015 (להלן: "**התקופה הרלוונטית לאישום הראשון**").
19. בהתאם לסיכום בין מגנזי לשולדנפריי, בכל התקופה הרלוונטית לאישום הראשון לא מילא שולדנפריי כל תפקיד הנדסי במגנזי תשתיות, לא ניהל אותה, לא היה מעורב כלל בפעילותה העסקית או המקצועית, ולא פיקח או נשא באחריות כלשהי לעבודות אותן היא ביצעה.
20. ביום 25.09.2005 הגיש מגנזי בקשה לרשם הקבלנים להמשך רישומה של מגנזי תשתיות בפנקס הקבלנים על בסיס כישוריו של שולדנפריי. לבקשה צורף תצהיר החתום על ידי שולדנפריי, בו שולדנפריי התחייב לשאת באחריות לכל עבודות ההנדסה הבנאיות של מגנזי תשתיות, ובכלל זה לדאוג לפיקוח צמוד ומתמיד על עבודות אלה, וכן תצהיר קבלת שירותים החתום על ידי שולדנפריי, לפיו שולדנפריי מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
21. ביום 11.03.2008 אישר רשם הקבלנים את המשך רישומה וסיווגה של מגנזי תשתיות בפנקס הקבלנים.
22. ביום 13.01.2009 הגיש מגנזי בקשה לרשם הקבלנים להעלאת הסיווג של מגנזי תשתיות בענף התשתיות מ-4 ל-5. לבקשת מגנזי צורף תצהיר קבלת שירותים החתום על ידי שולדנפריי, לפיו שולדנפריי מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
23. ביום 06.04.2009 קיבל רשם הקבלנים את בקשתו של מגנזי, והעלה את הסיווג בהתאם.
24. ביום 10.02.2011 הגיש מגנזי תצהיר לרשם הקבלנים, לפיו שולדנפריי הוא אחד הגורמים המנהלים בפועל את מגנזי תשתיות, וחבר בצוות הטכני-הנדסי שלה.
25. ביום 10.02.2013 הגיש מגנזי בקשה לרשם הקבלנים להעלות את הסיווג של מגנזי תשתיות בענף הביוב מ-4 ל-5. לבקשת מגנזי צורף תצהיר קבלת שירותים החתום על-ידי מגנזי ושולדנפריי, לפיו שולדנפריי מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
26. ביום 28.02.2013 קיבל רשם הקבלנים את בקשתו של מגנזי, והעלה את הסיווג בהתאם.
27. ביום 03.02.2014 הגיש מגנזי בקשה לרשם הקבלנים להעלות את הסיווג של מגנזי תשתיות בענף הבנייה מ-3 ל-4. לבקשת מגנזי צורף תצהיר קבלת שירותים החתום על-ידי מגנזי ושולדנפריי, לפיו שולדנפריי מספק בדרך קבע שירותים הנדסיים למגנזי תשתיות בכל העבודות המבוצעות על-ידה.
28. ביום 01.03.2014 קיבל רשם הקבלנים את בקשתו של מגנזי, והעלה את הסיווג בהתאם.
29. התצהירים המצוינים בסעיפים 48-55 לעיל היו כוזבים (להלן: "**התצהירים הכוזבים**"), והם הוגשו ע"י מגנזי ושולדנפריי כמתואר לעיל ביודעם כי הם כוזבים, ובכוונה לקבל באמצעותם את הרישום בפנקס הקבלנים ואת הסיווגים הקבלניים.
30. ההחלטות בעניין הרישום והסיווגים ניתנו ע"י רשם הקבלנים על בסיס התצהירים הכוזבים.
31. בנוסף לכל המתואר לעיל, במספר הזדמנויות במהלך התקופה הרלוונטית לאישום הראשון חתם מגנזי, בין בעצמו ובין באמצעות אחרים, חתימה הנחזית להיות חתימתו של היועץ המשפטי החיצוני של קבוצת מגנזי, עורך הדין יגאל מלמד (להלן: "**עו"ד מלמד**"), וכן הטביע חותמת הנחזית להיות חותמתו של עו"ד מלמד, על תצהירים ומסמכים אחרים אותם נדרשה מגנזי תשתיות להגיש לרשם הקבלנים מעת לעת, כך שאלה נחזו בכזב כאילו נחתמו או אושרו ע"י עו"ד מלמד במועד ובמקום המצוין בהם.
32. במועד בלתי ידוע עובר ליום 03.08.2010, הגישה מגנזי תשתיות בקשה לקבלת תעודת קבלן מוכר בענף התשתיות. לבקשה צורף העתק מרישיון הקבלן של מגנזי תשתיות לשנת 2010, המעיד בכזב כי היא מסווגת לסוג 5 בענף התשתיות, זאת כאשר סיווג זה הושג במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט לעיל.
33. ביום 03.08.2010 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בסוג 5 בענף התשתיות, אשר עמדה בתוקף עד ליום 31.07.2011.
34. ביום 25.07.2011 הגישה מגנזי תשתיות בקשה לחידוש תעודת קבלן מוכר בענף התשתיות, החתומה ע"י מגנזי. לבקשה צורף העתק מרישיון הקבלן של מגנזי תשתיות לשנת 2011, המעיד בכזב כי היא מסווגת לסוג 5 בענף התשתיות, זאת כאשר סיווג זה הושג במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט לעיל.
35. ביום 03.08.2011 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בסוג 5 בענף התשתיות, אשר עמדה בתוקף עד ליום 31.07.2012.
36. במועד בלתי ידוע עובר ליום 05.08.2012, הגישה מגנזי תשתיות בקשה לחידוש תעודת קבלן מוכר בענף התשתיות. לבקשה צורף העתק מרישיון הקבלן של מגנזי תשתיות לשנת 2012, המעיד בכזב כי היא מסווגת לסוג 5 בענף התשתיות, זאת כאשר סיווג זה הושג במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט לעיל.
37. ביום 05.08.2012 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בסוג 5 בענף התשתיות, אשר עמדה בתוקף עד ליום 31.07.2014.
38. במועד בלתי ידוע עובר ליום 04.12.2012, הגישה מגנזי תשתיות בקשה לקבלת תעודת קבלן מוכר בענף הבנייה, החתומה ע"י מגנזי. לבקשה צורף העתק מרישיון הקבלן של מגנזי תשתיות לשנת 2012, המעיד בכזב כי היא מסווגת לסוג 3 בענף הבנייה, זאת כאשר סיווג זה הושג במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט לעיל.
39. ביום 04.12.2012 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בסוג 3 בענף הבנייה, אשר עמדה בתוקף עד ליום 31.07.2014.
40. במועד בלתי ידוע עובר ליום 24.01.2013, הגישה מגנזי תשתיות בקשה לקבלת תעודת קבלן מוכר בענף הביוב.
41. ביום 24.01.2013 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בסוג 4 בענף הביוב, אשר עמדה בתוקף עד ליום 31.07.2014.
42. במועד בלתי ידוע עובר ליום 12.05.2014, הגישה מגנזי תשתיות בקשה להעלאת הסיווג של תעודת הקבלן המוכר שלה בענפי הבנייה והביוב לסוג 4 וסוג 5, בהתאמה.
43. ביום 12.05.2014 קיבלה הועדה הבין משרדית את בקשת מגנזי תשתיות, והעלתה את הסיווג של תעודת הקבלן המוכר שלה בהתאם.
44. במועד בלתי ידוע עובר ליום 28.09.2014, הגישה מגנזי תשתיות בקשה לחידוש תעודת קבלן מוכר בענפי הבנייה, התשתיות והביוב. לבקשה צורף העתק מרישיון הקבלן של מגנזי תשתיות לשנת 2014 וכן מסמך נוסף של רשם הקבלנים, המעידים בכזב כי היא מסווגת לסוג 4 בענף הבנייה, לסוג 5 בענף התשתיות ולסוג 5 בענף הביוב, זאת כאשר סיווגים אלה הושגו במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט לעיל.
45. ביום 28.09.2014 קיבלה הועדה הבין משרדית את בקשת מגנזי תשתיות, והנפיקה לה תעודת קבלן מוכר בענפי הבנייה, התשתיות והביוב בסיווגים שצוינו בסעיף הקודם, אשר עמדה בתוקף עד ליום 31.07.2016.
46. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת דעתו של רשם הקבלנים כי מגנזי תשתיות עמדה בתנאים להמשך רישומה וסיווגה בפנקס הקבלנים לאחר רכישתה ע"י מגנזי, וכן את הרישום של מגנזי תשתיות בפנקס הקבלנים ואת רישיון הקבלן שלה.
47. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת דעתו של רשם הקבלנים כי מגנזי תשתיות עומדת בתנאים להעלאת הסיווג, וכן את שלוש העלאות הסיווג של מגנזי תשתיות.
48. במעשים המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת דעתה של הועדה הבין משרדית כי מגנזי תשתיות עומדת בתנאי הסף לקבלת תעודת קבלן מוכר, וכן את תעודות הקבלן המוכר שניתנו לה לרבות חידושיהן.
49. במעשיהם המתוארים לעיל, זייפו מגנזי ומגנזי תשתיות מסמכים, בכוונה לקבל באמצעותם בנסיבות מחמירות את העלאות הסיווג ואת הנחת הדעת של רשם הקבלנים כי מגנזי תשתיות עומדת בתנאי הרישום בפנקס הקבלנים.
50. במעשיהם המתוארים לעיל, רשמו מגנזי ומגנזי תשתיות פרט כוזב במסמכיה של מגנזי תשתיות, בכוונה לרמות.
51. הנסיבות המחמירות את המרמה הן התחכום, ההיקף, השיטתיות והיותה כרוכה בעבירות אחרות לאורך תקופה ארוכה.
52. הנסיבות המחמירות את הזיוף הן העובדה שנעשה תוך שימוש בתצהירים כוזבים, לאורך תקופה ארוכה ובאופן שיטתי.
	1. הוראות החיקוק לפיהן מואשמים הנאשמים:

**נאשם 1:**

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין (ריבוי עבירות)

**זיוף מסמך בכוונה לקבל באמצעותו דבר בנסיבות מחמירות –** עבירה לפי סעיף 418 סיפא לחוק העונשין (ריבוי עבירות)

**רישום כוזב במסמכי תאגיד** – עבירה לפי סעיף 423 לחוק העונשין (ריבוי עבירות)

**נאשמת 3:**

**קבלת דבר במרמה בנסיבות מחמירות** – עבירה לפי סעיף 415 סיפא בצירוף סעיף 23(א)(2) לחוק העונשין (ריבוי עבירות)

**זיוף מסמך בכוונה לקבל באמצעותו דבר בנסיבות מחמירות** – עבירה לפי סעיף 418 סיפא בצירוף סעיף 23(א)(2) לחוק העונשין (ריבוי עבירות)

**רישום כוזב במסמכי תאגיד** – עבירה לפי סעיף 423 בצירוף סעיף 23(א)(2) לחוק העונשין (ריבוי עבירות)

אישומים 2-11 (מרמה במכרזים ציבוריים) – לנאשמים 1, 3

* 1. העובדות:
1. בתקופה הרלוונטית לכתב האישום התמודד מגנזי באמצעות מגנזי תשתיות במספר מכרזים, אשר פורסמו ע"י רשויות מקומיות ותאגידים עירוניים שונים (להלן ביחד: "**הרשויות**"), ובהם המכרזים המפורטים בנספח א' לכתב האישום (להלן: "**המכרזים**").
2. רישום כדין בפנקס הקבלנים והחזקה בסיווג קבלני מתאים היוו תנאי סף בכל אחד מן המכרזים (להלן: "**תנאי הסף**"), כמפורט בנספח א' לכתב האישום.
3. להצעתה של מגנזי תשתיות לכל אחד מן המכרזים צורף העתק מרישיון הקבלן שלה, המעיד בכזב כי היא עומדת בתנאי הסף, זאת כאשר עמידה בתנאי הסף הושגה במרמה על סמך הנתונים הכוזבים שנמסרו לרשם הקבלנים ע"י מגנזי ושולדנפריי, כמפורט באישום הראשון (להלן: "**מצג השווא**").
4. לאחר הצגת מצג השווא, מגנזי תשתיות זכתה במכרזים, כמפורט בנספח א' לכתב האישום, למעט במכרז 23/10 באישום 11.
5. במכרז 23/10 באישום 11, מגנזי קיבל באמצעות מגנזי תשתיות את ביצוע העבודות כקבלן משנה של החברה הזוכה, לאחר שהצהיר כי הוא מקיים אחר תנאי הסף הנדרשים במכרז, על אף שידע כי מדובר במצג שווא.
6. מגנזי ומגנזי תשתיות העבירו את ביצוע כל העבודות במכרזים המפורטים בנספח א' לכתב האישום לקבלני משנה, ובעיקר לב.ג.מ.
7. במעשיהם המתוארים לעיל ובנספח א' לכתב האישום, קיבלו מגנזי ומגנזי תשתיות במרמה בנסיבות מחמירות את הנחת דעתן של הרשויות כי מגנזי תשתיות עומדת בתנאי הסף וכי העבודות נושא המכרזים מפוקחות ע"י מהנדס לסיווג שאושר כדין ע"י רשם הקבלנים ומבוצעות ע"י מי שעומד בתנאי הסף, וכן את זכיותיה של מגנזי תשתיות במכרזים ואת השכר הקבלני בגין המכרזים, הכל כמפורט בנספח א' לכתב האישום.
8. המרמה כלפי כל אחת מהרשויות המפורטות בנספח א' לכתב האישום היא אישום נפרד לכל דבר ועניין.
9. הנסיבות המחמירות את המרמה הן התחכום, השיטתיות וההיקף הכספי הרב, העומד על סך כולל של לפחות 495,526,371 ש"ח.
	1. הוראות החיקוק לפיהן מואשמים הנאשמים:

**נאשם 1:**

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין (ריבוי עבירות)

**נאשמת 3**:

**קבלת דבר במרמה בנסיבות מחמירות** – עבירה לפי סעיף 415 סיפא בצירוף סעיף 23(א)(2) לחוק העונשין (ריבוי עבירות)

אישום 12 (הלבנת הון) – לנאשמים 1, 3, 4

* 1. העובדות:
1. הפעילות הכספית בקבוצת מגנזי התאפיינה בהעברות כספיות רבות בסכומים גבוהים מחשבונות הבנק של מגנזי תשתיות לחשבונות הבנק של התאגידים האחרים בקבוצה, ובעיקר לחשבונות הבנק של ב.ג.מ.
2. כמתואר באישום 1 לעיל, כל מניותיה של מגנזי תשתיות הוחזקו באופן פיקטיבי ולמראית עין ע"י שולדנפריי, כאשר בעל השליטה האמיתי בה היה מגנזי.
3. 100% ממניותיה של ב.ג.מ היו בבעלותו של מגנזי.
4. עבירות קבלת דבר במרמה בנסיבות מחמירות המתוארות באישומים 11-2 לעיל ובנספח א' לכתב האישום הן עבירות מקור לפי חוק איסור הלבנת הון, תש"ס-2000 (להלן: "**חוק איסור הלבנת הון**").
5. הכספים ששולמו למגנזי תשתיות ע"י הרשויות השונות כמתואר באישומים 11-2 לעיל ובנספח א' לכתב האישום בסך כולל של לפחות 495,526,371 ש"ח מהווים רכוש אסור כהגדרתו בחוק איסור הלבנת הון, בהיותם רכוש שמקורו בעבירת מקור (להלן: "**הרכוש האסור**").
6. מתוך כלל הרכוש האסור, סך של לפחות 437,262,220 ש"ח הועבר ע"י הרשויות ישירות למגנזי תשתיות.
7. יתרת הרכוש האסור בסך כולל של 58,264,151 ש"ח, ששולמו בגין מכרזים 45/2013 ו-33/2015 נושא אישום 10, הועבר ע"י הרשות מזמינת המכרז לחשבון הבנק של חברת האחים ברדריאן בע"מ (להלן: "**האחים ברדריאן**"), קבלן המשנה מטעם מגנזי תשתיות במכרזים אלה, וזאת לאחר שמגנזי תשתיות המחתה את זכותה לקבלת כספים בגין מכרזים אלה לאחים ברדריאן בתמורה ל-4% מן ההיקף הכספי של מכרז 45/2013 ול-6% מן ההיקף הכספי של מכרז 33/2015.
8. הזכות לקבלת הכספים בגין מכרזים 45/2013 ו-33/2015 נושא אישום 10, אשר הומחתה ע"י מגנזי תשתיות לאחים ברדריאן כמתואר לעיל, מהווה גם היא רכוש אסור כהגדרתו בחוק איסור הלבנת הון, בהיותה רכוש שמקורו בעבירת מקור.
9. הואיל ומגנזי השתמש במגנזי תשתיות כאמצעי לקבל במרמה את האפשרות להתמודד ולזכות במכרזים כמתואר באישום 1 לעיל, ובשל העובדה כי העבודות נושא המכרזים בוצעו שלא באמצעות מגנזי תשתיות, העביר מגנזי את הרכוש האסור ממגנזי תשתיות אל חברות אחרות בקבוצת מגנזי, בהן שלט.
10. מרבית ההוצאות הכספיות השונות של מגנזי תשתיות שולמו מחשבונות הבנק של ב.ג.מ, ונרשמו בספרי הנהלת החשבונות של ב.ג.מ.
11. החלק הארי של הרכוש האסור הועבר בהנחיית מגנזי או מי מטעמו מחשבונות הבנק של מגנזי תשתיות לחשבונות הבנק של ב.ג.מ, שם התערבב עם רכוש אחר שהיה בהם.
12. לאחר העברתו לחשבונות הבנק של ב.ג.מ, שימש הרכוש האסור, בין היתר, לתשלום הוצאות ביצוע העבודות נושא המכרזים.
13. מגנזי ומגנזי תשתיות קיבלו לידיהם את הרכוש האסור והעבירו אותו לחשבונות הבנק של ב.ג.מ, בידיעה כי פעולות אלה יביאו להטמעת הרכוש האסור במחזור הכספי של קבוצת מגנזי, ויאפשרו שימוש ברכוש זה מבלי שיהיה ניתן להתחקות אחר עקבותיו, או לסמנו כרכוש אסור, וכן עשו שימוש ברכוש האסור בידיעה כי מקורו בעבירות המתוארות באישומים 11-2 לעיל.
14. הרכוש האסור אשר הועבר לחשבונות הבנק של ב.ג.מ ושל החברות האחרות בקבוצת מגנזי כמתואר לעיל נחזה להיות רכוש שהתקבל כדין מחברה קשורה בקבוצת מגנזי, וזאת על אף שהוא התקבל במרמה כמתואר באישומים 11-2 לעיל.
15. במעשיהם המתוארים לעיל, ביצעו מגנזי, מגנזי תשתיות וב.ג.מ פעולות ברכוש אסור במטרה להסתיר או להסוות את מקורו ומיקומו, וכן ביצעו פעולות ברכוש אסור ביודעם כי הוא אסור.
	1. הוראות החיקוק לפיהן מואשמים הנאשמים:

**נאשם 1:**

**איסור הלבנת הון** – עבירה לפי סעיף 3(א) לחוק איסור הלבנת הון (ריבוי עבירות)

**איסור עשיית פעולה ברכוש אסור** – עבירה לפי סעיף 4 לחוק איסור הלבנת הון (ריבוי עבירות)

**נאשמת 3:**

**איסור הלבנת הון** – עבירה לפי סעיף 3(א) לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**איסור עשיית פעולה ברכוש אסור** – עבירה לפי סעיף 4 לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**נאשמת 4:**

**איסור הלבנת הון –** עבירה לפי סעיף 3(א) לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**איסור עשיית פעולה ברכוש אסור** – עבירה לפי סעיף 4 לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

אישום 13 (מכרז 2/2011 – חכ"ל שוהם) – לנאשמים 1-12

* 1. העובדות:
1. בחודש ספטמבר 2011 פרסמה חכ"ל שוהם את מכרז 2/2011 לביצוע עבודות פיתוח ותשתיות באזור התעשייה הצפוני היי פארק בשוהם (להלן באישום זה: "**המכרז**"). אומדן העלויות במכרז נערך ע"י חכ"ל שוהם, ולא היה גלוי למתמודדים (להלן: "**האומדן**"). את ההצעות למכרז ניתן היה להגיש עד ליום 27.09.2011.
2. המכרז נערך בשיטה של אומדן סגור, בה המתמודדים נדרשים להציע הצעות מחיר אשר תיבחנה ביחס לאומדן. בתנאי המכרז נקבע כי הצעות שתהיינה נמוכות ביותר מ–20% מהאומדן תיפסלנה על הסף (להלן: "**רף הפסילה**").
3. במועד שאינו ידוע במדויק למאשימה בחודש ספטמבר 2011, קיבל מגנזי, שלא כדין, את האומדן מאחד מאנשי חכ"ל שוהם, שזהותו אינה ידועה למאשימה.
4. כמתואר באישום זה להלן, מגנזי תיאם עם המתמודדים האחרים את הצעותיהם במכרז, כך שהוא ישמש כקבלן משנה של הזוכה ויקבל לכיסו את כספי המכרז. לצורך זה מגנזי עשה שימוש באומדן, וזאת כדי לוודא כי הצעותיהם של המתמודדים האחרים במכרז לא תהיינה נמוכות מרף הפסילה, שהיה ידוע רק לו.
5. בהצעות למכרז אשר מגנזי או נציגי מגנזי תשתיות היו מעורבים בהכנתן, הציגו מגנזי ומגנזי תשתיות מצגים כוזבים בפני חכ"ל שוהם, לפיהם הצעותיהן של מגנזי תשתיות, דניה, אולניק בע"מ וזלמן בראשי הוגשו שלא על בסיס האומדן אשר התקבל אצל מגנזי שלא כדין, זאת כאשר מגנזי ידע כי מצגים אלה הנם כוזבים.

### התיאום בין מגנזי תשתיות לדניה

1. לקראת הגשת ההצעות במכרז, בין הימים 18-26.09.2011 סיכמו מגנזי וגינצבורג כי מגנזי תשתיות תקבע את המחיר אותו תגיש דניה במכרז ותשמש כקבלנית משנה של דניה, זאת בשעה שהיה ידוע לגינצבורג כי מגנזי תשתיות מתחרה במקביל במכרז כקבלן ראשי.
2. בהמשך לכך, הכינה דניה 3 הצעות מחיר חלופיות להגשה, כאשר החלופה השניה והשלישית גבוהות מהחלופה הראשונה ב-3% וב-6%, בהתאמה.
3. ביום 27.09.2011 הודיע מגנזי לנציגי דניה כי הצעת דניה לא תזכה במכרז, וביקש כי דניה תגיש הצעת מחיר בגובה שייקבע על ידו. בהמשך לכך, גינצבורג הנחה את עובדיו להגיש הצעה בהתאם להוראות מגנזי, ביודעו שהצעת דניה לא תזכה.
4. בהתאם להנחייתו של גינצבורג ולבקשתו של מגנזי, דניה הגישה את הצעת המחיר הגבוהה מבין 3 החלופות שהוכנו מבעוד מועד, אשר עמדה על סך של 41.8 מיליון ש"ח. מגנזי תשתיות הגישה הצעת מחיר גבוהה יותר על סך של כ-43.75 מיליון ש"ח.
5. בהגשת ההצעות למכרז, כמתואר לעיל, הציגו מגנזי תשתיות ודניה מצג כוזב בפני חכ"ל שוהם, לפיו הצעותיהן הוגשו באופן עצמאי ללא התייעצות, תיאום או קשר עם מציע אחר או עם מציע פוטנציאלי אחר, ומכל מקום לא גילו את עובדת התיאום ביניהם כמפורט לעיל.
6. ביחס להסדר הכובל המפורט באישום זה, לא ניתן אישור מבית-הדין לתחרות, היתר זמני מאב בית-הדין או פטור מאת הממונה על התחרות, ומעשי הצדדים לא היו פטורים על-פי כללי פטור סוג לפי חוק התחרות הכלכלית, תשמ"ח–1988 (להלן: "**חוק התחרות**").
7. במעשיהם המתוארים לעיל, היו מגנזי, מגנזי תשתיות, גינצבורג, ודניה בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות בהתאם לפטור סוג.
8. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-50 מיליון ש"ח, הנזק שנגרם העומד על למעלה ממיליון ש"ח וטובת ההנאה שהפיקו בסך של כ-59 מיליון ש"ח.
9. ההסדר שלו גינצבורג ודניה היו צד נעשה בנסיבות מחמירות לנוכח הנזק שנגרם העומד על למעלה ממיליון ש"ח והעובדה שמדובר במכרז ציבורי בהיקף של כ-50 מיליון ש"ח.
10. במעשיהם המתוארים לעיל, קיבלו מגנזי, מגנזי תשתיות, גינצבורג ודניה במרמה בנסיבות מחמירות את הנחת הדעת של חכ"ל שוהם כי הצעותיהן הוגשו ללא תיאום או קשר ביניהן.
11. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת הדעת של חכ"ל שוהם כי הצעותיהן של מגנזי תשתיות ודניה הוגשו ללא חשיפה לאומדן.
12. הנסיבות המחמירות את המרמה הן תחכומה, היקפה, פגיעתה במנגנון הציבורי והיותה כרוכה בעבירות אחרות.

### התיאום בין מגנזי תשתיות לאולניק בע"מ

1. לקראת הגשת ההצעות במכרז, בסביבות יום 27.09.2011 תיאמו מגנזי ואולניק (בתת-פרק זה: "**הצדדים**") את הצעת המחיר של אולניק בע"מ במכרז, כך שזו תהיה גבוהה מ-42.4 מיליון ש"ח, זאת בשעה שהיה ידוע לאולניק כי מגנזי תשתיות מתחרה במקביל במכרז כקבלן ראשי.
2. בהתאם להסדר, הצעת אולניק בע"מ הייתה גבוהה מ-42.4 מיליון ש"ח ועמדה על סכום של כ-43,760,000 ש"ח.
3. בהגשת ההצעות למכרז, כמתואר לעיל, הציגו מגנזי, מגנזי תשתיות, אולניק ואולניק בע"מ מצג כוזב בפני חכ"ל שוהם, לפיו הצעותיהן הוגשו באופן עצמאי ללא התייעצות, תיאום או קשר עם מציע אחר או עם מציע פוטנציאלי אחר, ומכל מקום לא גילו את עובדת התיאום ביניהם כמפורט לעיל.
4. ביחס להסדר הכובל המפורט באישום זה, לא ניתן אישור מבית-הדין לתחרות, היתר זמני מאב בית-הדין או פטור מאת הממונה על התחרות, ומעשי הצדדים לא היו פטורים על-פי כללי פטור סוג לפי חוק התחרות.
5. במעשיהם המתוארים לעיל, היו מגנזי, מגנזי תשתיות, אולניק ואולניק בע"מ בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות בהתאם לפטור סוג.
6. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-50 מיליון ש"ח, הנזק שנגרם העומד על למעלה ממיליון ש"ח וטובת ההנאה שהפיקו בסך של כ-59 מיליון ש"ח.
7. ההסדר שלו אולניק ואולניק בע"מ היו צד נעשה בנסיבות מחמירות לנוכח הנזק שנגרם העומד על למעלה ממיליון ש"ח והעובדה שמדובר במכרז ציבורי בהיקף של כ-50 מיליון ש"ח.
8. במעשיהם המתוארים לעיל, קיבלו מגנזי, מגנזי תשתיות, אולניק ואולניק בע"מ במרמה בנסיבות מחמירות את הנחת הדעת של חכ"ל שוהם כי הצעותיהן הוגשו ללא תיאום או קשר ביניהן.
9. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת הדעת של חכ"ל שוהם כי הצעתה של אולניק בע"מ הוגשה ללא חשיפה לאומדן.
10. הנסיבות המחמירות את המרמה הן תחכומה, היקפה, פגיעתה במנגנון הציבורי והיותה כרוכה בעבירות אחרות.

### התיאום בין מגנזי תשתיות לרולידר

1. לקראת הגשת ההצעות במכרז, בסביבות יום 26.09.2011, סיכמו מגנזי ועפרוני כי רולידר תגיש הצעת מחיר גבוהה על סך של כ-45 מיליון ש"ח במכרז, זאת בשעה שהיה ידוע לעפרוני כי מגנזי תשתיות מתחרה במקביל במכרז כקבלן ראשי.
2. רולידר לא הגישה לבסוף הצעה במכרז.
3. ביחס להסדר הכובל המפורט באישום זה, לא ניתן אישור מבית-הדין לתחרות, היתר זמני מאב בית-הדין או פטור מאת הממונה על התחרות, ומעשי הצדדים לא היו פטורים על-פי כללי פטור סוג לפי חוק התחרות.
4. במעשיהם המתוארים לעיל, היו מגנזי, מגנזי תשתיות, עפרוני ורולידר בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות בהתאם לפטור סוג.
5. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-50 מיליון ש"ח, הנזק שנגרם העומד על למעלה ממיליון ש"ח וטובת ההנאה שהפיקו בסך של כ-59 מיליון ש"ח.
6. ההסדר שלו עפרוני ורולידר היו צד נעשה בנסיבות מחמירות לנוכח הנזק שנגרם העומד על למעלה ממיליון ש"ח והעובדה שמדובר במכרז ציבורי בהיקף של כ-50 מיליון ש"ח.

### התיאום בין מגנזי תשתיות לזלמן בראשי

1. במועד שאינו ידוע במדויק למאשימה, ולכל המאוחר במהלך יום 26.09.2011, סוכם בין מגנזי ובראשי כי מגנזי תשתיות תקבע את המחיר אותו תגיש זלמן בראשי במכרז ותשמש כקבלנית משנה של זלמן בראשי לאחר שזו תזכה במכרז, זאת בשעה שהיה ידוע לבראשי כי מגנזי תשתיות מתחרה במקביל במכרז כקבלן ראשי.
2. בהתאם להסדר, אחד מעובדי מגנזי תשתיות מילא את הצעת המחיר של זלמן בראשי למכרז. הצעת המחיר שהוגשה בשם זלמן בראשי עמדה על סכום של כ-42.9 מיליון ש"ח.
3. חכ"ל שוהם בחרה בהצעת זלמן בראשי כהצעה הזוכה במכרז, ובהתאם להסדר מגנזי תשתיות שימשה כקבלנית משנה של זלמן בראשי לביצוע המכרז.
4. בהגשת ההצעות למכרז, כמתואר לעיל, הציגו מגנזי, מגנזי תשתיות, בראשי וזלמן בראשי מצג כוזב בפני חכ"ל שוהם, לפיו הצעותיהן הוגשו באופן עצמאי ללא התייעצות, תיאום או קשר עם מציע אחר או עם מציע פוטנציאלי אחר, ומכל מקום לא גילו את עובדת התיאום ביניהם כמפורט לעיל.
5. ביחס להסדר הכובל המפורט באישום זה, לא ניתן אישור מבית-הדין לתחרות, היתר זמני מאב בית-הדין או פטור מאת הממונה על התחרות, ומעשי הצדדים לא היו פטורים על-פי כללי פטור סוג לפי חוק התחרות.
6. במעשיהם המתוארים לעיל, היו מגנזי, מגנזי תשתיות, בראשי וזלמן בראשי בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות בהתאם לפטור סוג.
7. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-50 מיליון ש"ח, הנזק שנגרם העומד על למעלה ממיליון ש"ח וטובת ההנאה שהפיק הנאשם בסך של כ-59 מיליון ש"ח.
8. ההסדר שלו בראשי וזלמן בראשי היו צד נעשה בנסיבות מחמירות לנוכח הנזק שנגרם העומד על למעלה ממיליון ש"ח והעובדה שמדובר במכרז ציבורי בהיקף של כ-50 מיליון ש"ח.
9. במעשיהם המתוארים לעיל, קיבלו מגנזי, מגנזי תשתיות, בראשי וזלמן בראשי במרמה בנסיבות מחמירות את הנחת הדעת של חכ"ל שוהם כי הצעותיהן הוגשו ללא תיאום או קשר ביניהן, ואת זכייתה של זלמן בראשי במכרז.
10. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת הדעת של חכ"ל שוהם כי הצעתה של זלמן בראשי הוגשה ללא חשיפה לאומדן.
11. הנסיבות המחמירות את המרמה הן תחכומה, היקפה, פגיעתה במנגנון הציבורי והיותה כרוכה בעבירות אחרות.

### הפרת אמונים – לנאשמים 1 ,5

1. בין השנים 2011-2012 מגנזי והירש ניהלו מערכת יחסים חברית, בעלת אופי רומנטי.
2. לאחר פרסום המכרז, סיפקה הירש למגנזי באופן שוטף מידע באשר למספרם וזהותם של הקבלנים שרכשו את מסמכי המכרז יחד עם מגנזי תשתיות.
3. ביום 18.09.2011, במסגרת הליכי המכרז, נערך סיור קבלנים בשטח, בו השתתף גם נציג של מגנזי תשתיות.
4. לאחר סיור הקבלנים, העבירה הירש למגנזי את תוכן טיוטת פרוטוקול הסיור, ולבקשתו של מגנזי ערכה שינוי בטיוטה זו, בטרם העברתה לאישור הגורם המקצועי הרלוונטי מטעם החכ"ל.
5. המועד האחרון לרכישת מסמכי המכרז חל ביום 22.09.2011 (להלן: "**המועד האחרון**").
6. בהמשך לסיכום בין מגנזי לבראשי כמתואר בסעיף 138 לעיל, ומשלא עלה בידו של בראשי לרכוש את מסמכי המכרז לפני המועד האחרון, בערב של יום 22.09.2011 פנה מגנזי להירש וביקש ממנה להנפיק חשבונית מס של החכ"ל על שם זלמן בראשי הנושאת את התאריך 22.09.2011, וזאת על מנת ליצור מצג שווא לפיו מסמכי המכרז נרכשו ע"י זלמן בראשי לפני המועד האחרון וכך לאפשר לזלמן בראשי להתמודד במכרז (להלן: "**החשבונית הכוזבת**").
7. הירש נענתה לבקשת מגנזי, והנפיקה קבלה ידנית וחשבונית מס כוזבת בהתאם.
8. במספר הזדמנויות שונות, במועדים אשר אינם ידועים במדויק למאשימה במהלך שנת 2011 או 2012, קיבלה הירש ממגנזי טובות הנאה כדלקמן:
	1. בושם בשווי כ-500 ש"ח;
	2. כרטיס מגנטי לשימוש ברשתות שיווק טעון ב-1000 ש"ח, בצירוף בקבוק יין.
	3. סכום שאינו ידוע במדויק למאשימה, של כ–1,000 עד 2000 ש"ח במזומן לצרכים פרטיים.
9. במעשיו המתוארים לעיל, שידל מגנזי את הירש לסייע לו לקבל במרמה בנסיבות מחמירות את האפשרות של זלמן בראשי להתמודד במכרז.
10. במעשיו המתוארים לעיל, שידל מגנזי את הירש, בהיותה עובדת ציבור, לזייף מסמך שהיא הייתה ממונה על עשייתו או על שמירתו, או שהייתה לה גישה אליו בתוקף תפקידה.
11. במעשיו המתוארים לעיל, שידל מגנזי את הירש לרשום פרט כוזב במסמכי תאגיד, בכוונה לרמות.
12. במעשיה המתוארים לעיל, ביצעה הירש במילוי תפקידה, ובצוותא עם מגנזי, מעשי הפרת אמונים הפוגעים בציבור.
13. במעשיה המתוארים לעיל, בהיותה עובדת ציבור זייפה הירש מסמך שהיא הייתה ממונה על עשייתו או על שמירתו, או שהייתה לה גישה אליו בתוקף תפקידה.
14. במעשיה המתוארים לעיל, סייעה הירש למגנזי לקבל במרמה בנסיבות מחמירות את האפשרות של זלמן בראשי להתמודד במכרז.
15. במעשיה המתוארים לעיל, רשמה הירש פרט כוזב במסמכי חכ"ל שוהם, בכוונה לרמות.

### הלבנת הון – לנאשמים 1, 3, 4, 6, 7

1. עבירות קבלת דבר במרמה בנסיבות מחמירות המתוארות בסעיפים 138-148 לעיל הן עבירות מקור לפי חוק איסור הלבנת הון.
2. בגין העבודות שנדרשו לביצוע במסגרת המכרז שילמה חכ"ל שוהם לזלמן בראשי סך כולל של 59,221,273 ש"ח, המהווה רכוש אסור כהגדרתו בחוק איסור הלבנת הון (להלן: "**הרכוש האסור**"), בהיותו רכוש שמקורו בעבירת מקור.
3. כאמור באישום 12 לעיל, הפעילות הכספית בקבוצת מגנזי התאפיינה בהעברות כספיות רבות בסכומים גבוהים מחשבונות הבנק של מגנזי תשתיות לחשבונות הבנק של התאגידים השונים בקבוצה, ובעיקר לחשבונות הבנק של ב.ג.מ.
4. כמתואר באישום 1 לעיל, כל מניותיה של מגנזי תשתיות הוחזקו באופן פיקטיבי ולמראית עין ע"י שולדנפריי, כאשר בעל השליטה האמיתי בה היה מגנזי.
5. 100% ממניותיה של ב.ג.מ היו בבעלותו של מגנזי.
6. הרכוש האסור הופקד במלואו ע"י זלמן בראשי לחשבונות הבנק של מגנזי תשתיות, בהתאם להוראותיו של מגנזי או של מי מטעמו.
7. הואיל ומגנזי השתמש במגנזי תשתיות כאמצעי לקבל במרמה את האפשרות להתמודד ולזכות במכרזים כמתואר באישום 1 לעיל, ובשל העובדה כי העבודות נושא המכרז בוצעו שלא באמצעות מגנזי תשתיות, העביר מגנזי את הרכוש האסור ממגנזי תשתיות אל חברות אחרות בקבוצת מגנזי, בהן שלט.
8. מרבית ההוצאות הכספיות השונות של מגנזי תשתיות שולמו מחשבונות הבנק של ב.ג.מ, ונרשמו בספרי הנהלת החשבונות של ב.ג.מ.
9. החלק הארי של הרכוש האסור הועבר בהנחיית מגנזי או מי מטעמו מחשבונות הבנק של מגנזי תשתיות לחשבונות הבנק של ב.ג.מ, שם התערבב עם רכוש אחר שהיה בהם.
10. לאחר העברתו לחשבונות הבנק של ב.ג.מ, שימש הרכוש האסור, בין היתר, לתשלום הוצאות ביצוע העבודות נושא המכרז.
11. מגנזי ומגנזי תשתיות קיבלו לידיהם את הרכוש האסור והעבירו אותו לחשבונות הבנק של ב.ג.מ, בידיעה כי פעולות אלה יביאו להטמעת הרכוש האסור במחזור הכספי של קבוצת מגנזי, ויאפשרו שימוש ברכוש זה מבלי שיהיה ניתן להתחקות אחר עקבותיו, או לסמנו כרכוש אסור, וכן עשו שימוש ברכוש האסור בידיעה כי מקורו בעבירות המתוארות בסעיפים 138-148 לעיל.
12. הרכוש האסור אשר הועבר לחשבונות הבנק של ב.ג.מ כמתואר לעיל נחזה להיות רכוש שהתקבל כדין מחברה קשורה בקבוצת מגנזי, וזאת על אף שהוא התקבל במרמה כמתואר לעיל.
13. במעשיהם המתוארים לעיל, ביצעו מגנזי, מגנזי תשתיות וב.ג.מ פעולות ברכוש אסור במטרה להסתיר או להסוות את מקורו ומיקומו, וכן ביצעו פעולות ברכוש אסור ביודעם כי הוא אסור.
14. במעשיהם המתוארים לעיל, ביצעו בראשי וזלמן בראשי פעולות ברכוש אסור, ביודעם כי הוא אסור.
	1. הוראות החיקוק לפיהן מואשמים הנאשמים:

**נאשם 1:**

**צד להסדר כובל בנסיבות מחמירות** - עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3), 47א(4) ו-55א(ב) לחוק התחרות (4 עבירות)

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין (ריבוי עבירות)

**שידול לסיוע לקבלת דבר במרמה בנסיבות מחמירות** – עבירה לפי סעיף 415 סיפא יחד עם סעיפים 30 ו-31 לחוק העונשין

**שידול לזיוף בידי עובד ציבור** – עבירה לפי סעיף 421 רישא יחד עם סעיף 30 לחוק העונשין

**שידול לרישום כוזב במסמכי תאגיד** – עבירה לפי סעיף 423 יחד עם סעיף 30 לחוק העונשין

**מרמה והפרת אמונים בצוותא חדא** – עבירה לפי סעיף 284 יחד עם סעיפים 29 ו-34ב לחוק העונשין

**איסור הלבנת הון** – עבירה לפי סעיף 3(א) לחוק איסור הלבנת הון (ריבוי עבירות)

**נאשם 2:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**נאשמת 3:**

**צד להסדר כובל בנסיבות מחמירות** - עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3), 47א(4) ו-55א(ב) לחוק התחרות יחד עם סעיף 23(א)(2) לחוק העונשין (4 עבירות)

**קבלת דבר במרמה בנסיבות מחמירות –** עבירה לפי סעיף 415 סיפא בצירוף סעיף 23(א)(2) לחוק העונשין (ריבוי עבירות)

**איסור הלבנת הון** – עבירה לפי סעיף 3(א) לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**נאשמת 4**:

**איסור הלבנת הון** – עבירה לפי סעיף 3(א) לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**נאשמת 5**:

**סיוע לקבלת דבר במרמה בנסיבות מחמירות** – עבירה לפי סעיף 415 סיפא יחד עם סעיף 31 לחוק העונשין

**רישום כוזב במסמכי תאגיד** – עבירה לפי סעיף 423 לחוק העונשין

**זיוף בידי עובד ציבור** – עבירה לפי סעיף 421 רישא לחוק העונשין

**מרמה והפרת אמונים בצוותא חדא** – עבירה לפי סעיף 284 יחד עם סעיף 29 לחוק העונשין

**נאשם 6:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות –** עבירה לפי סעיף 415 סיפא לחוק העונשין

**איסור עשיית פעולה ברכוש אסור –** עבירה לפי סעיף 4 לחוק איסור הלבנת הון (ריבוי עבירות)

**נאשמת 7:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות** – עבירה לפי סעיף 415 סיפא בצירוף סעיף 23(א)(2) לחוק העונשין

**איסור עשיית פעולה ברכוש אסור** - עבירה לפי סעיף 4 לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**נאשם 8:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין

**נאשמת 9:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות –** עבירה לפי סעיף 415 סיפא בצירוף סעיף 23(א)(2) לחוק העונשין

**נאשם 10:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין

**נאשמת 11**:

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות –** עבירה לפי סעיף 415 סיפא בצירוף סעיף 23(א)(2) לחוק העונשין

**נאשמת 12:**

**צד להסדר כובל בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

אישום 14 (מכרז 8/2015 – מי חדרה) – לנאשמים 1, 3

* 1. העובדות:
1. במהלך חודש אוגוסט 2015 פרסם תאגיד המים "מי חדרה" (להלן באישום זה: **"התאגיד"**) את מכרז מס' 8/2015 לביצוע עבודות לבניית מערכות מים וביוב בעיר חדרה (להלן באישום זה: "**המכרז**"). את ההצעות למכרז ניתן היה להגיש עד ליום 26.08.2015.
2. המכרז היה בנוי באופן של תחרות בין המציעים על גובה ההנחה מהמחירון שפורסם במסמכי המכרז (להלן באישום זה: "**המחירון**"), ונקבע בו כי התאגיד רשאי לבחור בשתי הצעות כזוכות במכרז.אומדן התאגיד ביחס למחירון המכרז, שלא היה גלוי למגישי ההצעות במכרז, עמד על הנחה של 3% מהמחירון.
3. את מסמכי המכרז רכשו 6 חברות: מגנזי תשתיות, משה בוצ'ן בע"מ (להלן: "**בוצ'ן**"), חכמון גבאי בע"מ (להלן: "**חכמון גבאי**"), נדים כמאל ובניו בע"מ (להלן: "**נדים כמאל**"), מדיסון הנדסה בע"מ (להלן: "**מדיסון**") וג.א מהנדסי הצפון בע"מ (להלן: "**מהנדסי הצפון**").
4. ביום 26.08.2015, טרם הגשת ההצעות למכרז ובסמוך לה, נפגש ירון רן, ששימש בתקופה זו כיועץ בתחום המים והתשתיות במגנזי תשתיות, בשם מגנזי עם נציגי חלק מן החברות, ביניהם נציגה של חברת בוצ'ן שזהותו המדויקת אינה ידועה למאשימה. בפגישה תואמו ההצעות למכרז. כחלק מן התיאום סוכם כי הצעותיהן של מגנזי תשתיות ובוצ'ן יהיו ההצעות הזוכות במכרז, וכי בתמורה מגנזי תשתיות תשלם לחכמון גבאי אחוז מסוים מסך הזכייה. בתחילה דובר בין החברות כי ההצעות הזוכות יעמדו על הנחה של 2% מהמחירון, אך לבסוף סוכם כי ההצעות הזוכות יעמדו על תוספת של 6% למחירון (להלן: "**ההסכמה**").
5. בטרם הגיע להסכמה המתוארת לעיל, קיבל רן את אישורו של מגנזי לפרטי ההסכמה.
6. למכרז ניגשו 5 חברות: בוצ'ן, מגנזי תשתיות, חכמון גבאי, נדים כמאל ומדיסון (להלן: "**החברות**"). מהנדסי הצפון לא ניגשו לבסוף למכרז.
7. בהתאם לתיאום, הגישו מגנזי תשתיות ובוצ'ן כל אחת הצעת מחיר שעמדה על תוספת של 6% למחירון. חכמון גבאי ונדים כמאל הגישו הצעות מחיר שעמדו על תוספת של 9.1% ו-9.6% למחירון, בהתאמה. מדיסון הגישה הצעת מחיר שעמדה על תוספת של 8.9% למחירון.
8. לאחר שימוע שערכה וועדת המכרזים בכדי לבחון את הסיבה בגינה ההצעות שהוגשו במכרז היו גבוהות מהאומדן, ביום 30.11.2015 הודיע התאגיד למגנזי תשתיות ולבוצ'ן על זכייתן במכרז.
9. בהגשת ההצעה למכרז, כמתואר לעיל, הציגה מגנזי תשתיות מצג כוזב בפני התאגיד לפיו הצעתה הוגשה באופן עצמאי ללא התייעצות, תיאום או קשר עם מציע אחר או עם מציע פוטנציאלי אחר, ומכל מקום לא גילתה את עובדת התיאום כמפורט לעיל.
10. ביחס להסדר הכובל המפורט באישום זה, לא ניתן אישור מבית-הדין לתחרות, היתר זמני מאב בית-הדין או פטור מאת הממונה על התחרות, ומעשי הצדדים לא היו פטורים על-פי כללי פטור סוג לפי חוק התחרות.
11. במעשיהם המתוארים לעיל, היו מגנזי ומגנזי תשתיות, בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות בהתאם לפטור סוג.
12. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-30 מיליון ש"ח והנזק שצפוי היה להיגרם העומד על לכל הפחות 8% ממחירון המכרז.
13. במעשיהם המתוארים לעיל, קיבלו מגנזי ומגנזי תשתיות במרמה בנסיבות מחמירות את הנחת הדעת של התאגיד כי הצעתם הוגשה ללא תיאום או קשר עם מציע אחר או עם מציע פוטנציאלי אחר, וכן את זכייתה של מגנזי תשתיות במכרז.
14. הנסיבות המחמירות את המרמה הן תחכומה, היקפה, פגיעתה במנגנון הציבורי והיותה כרוכה בעבירות אחרות.
	1. הוראות החיקוק לפיהן מואשמים הנאשמים:

**נאשם 1:**

**צד להסדר כובל בנסיבות מחמירות –** עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות** – עבירה לפי סעיף 415 סיפא לחוק העונשין

**נאשמת 3:**

**צד להסדר כובל בנסיבות מחמירות –** עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות** - עבירה לפי סעיף 415 סיפא בצירוף סעיף 23(א)(2) לחוק העונשין

אישום 15 (מכרז 4/2015 – טייבה) – לנאשמים 1, 3, 13, 14

* 1. העובדות:
1. במהלך חודש אוגוסט 2015, פרסם תאגיד המים "פלגי השרון" (להלן באישום זה: **"התאגיד"**) את מכרז מס' 4/2015 לביצוע עבודות מים ועבודות ביוב בעיר טייבה (להלן באישום זה: "**המכרז**").
2. המכרז היה בנוי באופן של תחרות על גובה ההנחה מהמחירון שפורסם במסמכי המכרז (להלן באישום זה: "**המחירון**"). המועד האחרון להגשת ההצעות היה ביום 20.09.2015.
3. למכרז ניגשו שבע חברות, ביניהן י.ע.ז ומגנזי תשתיות. ביום 20.09.2015 נערכה הפתיחה הפומבית של ההצעות שהוגשו במכרז, ונמצא כי ההצעה הזולה ביותר שהוגשה למכרז הייתה הצעתה של י.ע.ז שעמדה על 39.7% הנחה מהמחירון, וכי ההצעה השנייה אחריה הייתה הצעתה של מגנזי תשתיות שעמדה על 31.31% הנחה מהמחירון.
4. ביום 06.10.2015 זימן התאגיד לשימוע את ארבעת המציעים בעלי ההצעות הזולות ביותר ובכללן י.ע.ז ומגנזי תשתיות, בכדי לבחון את היתכנות המציעים לעמוד במחירים בהם נקבו בהצעתם, ולקבוע את הזוכה במכרז. השימוע נקבע ליום 18.10.2015.
5. לאחר פתיחת המעטפות במכרז ובטרם התקיים השימוע, במועד שאינו ידוע במדויק למאשימה, הסכימו יקואל ומגנזי כי אם מגנזי תשתיות שהצעתה הגיעה למקום השני במכרז תזכה בו, תעביר מגנזי תשתיות את ביצוע העבודות בפועל לי.ע.ז בקבלנות משנה, וכי מגנזי תשתיות וי.ע.ז יחלקו ביניהן את סכום ההפרש בין ההצעות (להלן: "**ההסדר**").
6. ביום 18.10.2015 נערך שימוע לארבעת המציעים בעלי ההצעות הזולות ביותר.
7. יקואל פעל בשימוע באופן שקידם את פסילת הצעתה של י.ע.ז. ביום 25.10.2015 החליטה ועדת המכרזים של התאגיד לפסול את הצעת י.ע.ז, ולבחור את הצעת מגנזי תשתיות כהצעה הזוכה במכרז.
8. לאחר זכייתה של מגנזי תשתיות במכרז ובהתאם להסדר, נחתם הסכם בין מגנזי תשתיות לי.ע.ז לפיו מגנזי תשתיות העבירה את ביצוע העבודות לי.ע.ז בקבלנות משנה, תוך שמגנזי תשתיות וי.ע.ז חלקו ביניהן את הסכום שנוסף בגין ההפרש בין ההצעות.
9. במעשיהם המתוארים לעיל, היו מגנזי, מגנזי תשתיות, יקואל וי.ע.ז בהיותם בני אדם המנהלים עסקים, צדדים להסדר לפיו הגבילו עצמם באופן העלול למנוע או להפחית את התחרות בעסקים, בינם לבין הצדדים האחרים להסדר, או חלק מהם, או בינם לבין אדם שאינו צד להסדר. ההסדר כלל כבילות הנוגעות למחיר שיידרש, שיוצע או שישולם; לחלוקת שוק, כולו או חלקו, לפי האנשים או סוג האנשים שעמם יעסקו ולכמות הנכסים או השירותים שבעסק, איכותם או סוגם. זאת, מבלי לקבל אישור, היתר זמני או פטור כאמור, ומבלי שהכבילות שבהסדר היו פטורות על פי כללי פטור סוג לפי חוק התחרות.
10. ההסדר שלו מגנזי ומגנזי תשתיות היו צד נעשה בנסיבות מחמירות לנוכח שיטתיות ההסדרים, העובדה שמדובר במכרז ציבורי בהיקף של כ-30 מיליון ש"ח והנזק שצפוי היה להיגרם העומד על 8.39% ממחירון המכרז.
11. ההסדר שלו יקואל וי.ע.ז היו צד נעשה בנסיבות מחמירות לנוכח הנזק שצפוי היה להיגרם העומד על 8.39% ממחירון המכרז, והעובדה שמדובר במכרז ציבורי בהיקף של כ-30 מיליון ש"ח.
12. במעשיהם המתוארים לעיל, קיבלו מגנזי, מגנזי תשתיות, יקואל וי.ע.ז במרמה בנסיבות מחמירות את הנחת הדעת של התאגיד כי הצעתם הוגשה ללא תיאום או קשר עם מציע אחר או עם מציע פוטנציאלי אחר, ואת זכייתה של מגנזי תשתיות במכרז.
13. הנסיבות המחמירות את המרמה הן תחכומה, היקפה, פגיעתה במנגנון הציבורי והיותה כרוכה בעבירות אחרות.
	1. הוראות החיקוק לפיהן מואשמים הנאשמים:

**נאשם 1:**

**צד להסדר כובל** **בנסיבות מחמירות –** עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות –** עבירה לפי סעיף 415 סיפא לחוק העונשין

**נאשמת 3:**

**צד להסדר כובל** **בנסיבות מחמירות** – עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות –** עבירה לפי סעיף 415 סיפא בצירוף סעיף 23(א)(2) לחוק העונשין

**נאשם 13:**

**צד להסדר כובל בנסיבות מחמירות –** עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות

**קבלת דבר במרמה בנסיבות מחמירות –** עבירה לפי סעיף 415 סיפא לחוק העונשין

**נאשמת 14:**

**צד להסדר כובל בנסיבות מחמירות –** עבירה לפי סעיף 47(א)(1) בצירוף סעיפים 4, 2(א), 2(ב)(1), 2(ב)(3), 2(ב)(4), 47א, 47א(3) ו-55א(ב) לחוק התחרות יחד עם סעיף 23(א)(2) לחוק העונשין

**קבלת דבר במרמה בנסיבות מחמירות –** עבירה לפי סעיף 415 סיפא בצירוף סעיף 23(א)(2) לחוק העונשין

אישום 16 (עבירות מס, הלבנת הון) – לנאשמים 1, 4, 15, 16, 18

* 1. העובדות:

### עבירות מס

1. כמתואר בפרק הרקע לכתב האישום, בין השנים 2017-2008 (להלן: "**התקופה הרלוונטית לאישום זה**"), מגנזי בטון הייתה תאגיד שהשתייך לקבוצת מגנזי.
2. בתקופה הרלוונטית לאישום זה, מגנזי בטון וב.ג.מ היו רשומות באיחוד עוסקים לפי סעיף 56 לחוק מע"מ. על כן, שיעור המע"מ בגין עסקאות בין מגנזי בטון לב.ג.מ עמד על 0%.
3. בתקופה הרלוונטית לאישום זה, מגנזי בטון הפיקה הכנסות ממכירת בטון ללקוחות שונים, ובהם ב.ג.מ. בין לקוחותיה של מגנזי בטון היו גם לקוחות מזדמנים, אשר שילמו עבור רכישת הבטון במזומן (להלן: "**עסקאות מזומן**").
4. בהנחיית מגנזי ובידיעת מליחי, מגנזי בטון לא הוציאה חשבונית מס לרוכש כנדרש בחוק בגין חלק מעסקאות המזומן (להלן: "**עסקאות מזומן ללא חשבונית**"). התקבולים של מגנזי בטון מעסקאות מזומן ללא חשבונית, בתקופה הרלוונטית לאישום זה, הסתכמו לסך של לפחות 6,487,629 ש"ח (להלן: "**תקבולי המזומן**").
5. על פי הנחיית מגנזי שהועברה באמצעות מי מטעמו, ובידיעת מליחי, מגנזי בטון הוציאה חשבוניות מס לב.ג.מ בגין תקבולי המזומן (להלן: "**חשבוניות כוזבות**"), זאת במטרה ליצור מצג שווא לפיו עסקאות מזומן ללא חשבונית היו עסקאות כשרות אשר נערכו בין מגנזי בטון לבין ב.ג.מ, ולהתחמק מתשלום מע"מ בגין עסקאות אלה.
6. החשבוניות הכוזבות הוצאו לב.ג.מ לכאורה בגין עסקאות רכישת בטון ממגנזי בטון, זאת כאשר ב.ג.מ לא הייתה צד לעסקאות אלה ולא הוציאה את הסכומים המגולמים בהן.
7. על פי הנחיית מגנזי שהועברה באמצעות מי מטעמו, ובידיעת מליחי, מגנזי בטון כללה את החשבוניות הכוזבות בספרי הנהלת החשבונות שלה, וריכזה אותן בכרטסת לקוח שנשאה את השם "לקוח 40" ושויכה למראית עין לב.ג.מ, זאת במטרה ליצור כסות חשבונאית כוזבת לתקבולי המזומן ולהתחמק מתשלום מע"מ בגינם.
8. בהנחיית מגנזי ובידיעת קובי ומליחי, בתקופה הרלוונטית לאישום זה חשבוניות כוזבות בסך כולל של 6,388,489 ש"ח נרשמו בכזב כהוצאות בספרי הנהלת החשבונות של ב.ג.מ, וזאת בכוונה להקטין את הכנסתה החייבת של ב.ג.מ וכך להתחמק מתשלום מס הכנסה, כמפורט בטבלה להלן:

|  |  |
| --- | --- |
| **שנת המס** | **היקף החשבוניות הכוזבות שנרשמו כהוצאה (בש"ח)** |
| 2008 | 44,147 |
| 2009 | 300,624 |
| 2010 | 486,018 |
| 2011 | 899,392 |
| 2012 | 824,415 |
| 2013 | 726,130 |
| 2014 | 427,054 |
| 2015 | 1,135,360 |
| 2016 | 1,350,566 |
| 2017 | 194,785 |
| **סך החשבוניות הכוזבות שנרשמו כהוצאה**  | **6,388,489** |

1. החשבוניות הכוזבות שנרשמו בספריה של ב.ג.מ בשנים 2008-2014 נדרשו ע"י ב.ג.מ כהוצאות בדיווחיה השנתיים לרשות המסים בגין אותן שנים, במזיד ובכוונה להתחמק ממס הכנסה.
2. בייחוס העסקאות לב.ג.מ, המצויה באיחוד עוסקים עם מגנזי בטון, השתמטה מגנזי בטון מתשלום מע"מ בגין עסקאות מזומן ללא חשבונית.
3. כמו כן, בדרך זו נרשמו בספרי מגנזי בטון הכנסות המיוחסות לב.ג.מ, אף שהיו הכנסות מלקוחות זרים מזדמנים, וכן נרשמו בספרי ב.ג.מ הוצאות בגין רכישת בטון ממגנזי בטון אשר לא הוצאו בפועל, באופן המקטין את הכנסותיה החייבות של ב.ג.מ ובכוונה להתחמק ממס הכנסה.
4. היקפי העבירות המיוחסים לנאשמים, כל אחד על פי תקופת עבודתו ותפקידו בב.ג.מ ובמגנזי בטון, לפי העניין, הם כמפורט בטבלה להלן:

|  |  |  |
| --- | --- | --- |
| **הנאשם** | **הוצאת חשבוניות כוזבות ע"י מגנזי בטון (בש"ח)** | **רישום הוצאות כוזבות ע"י ב.ג.מ (בש"ח)** |
| מגנזי | 6,487,629 | 6,388,489 |
| קובי |  | 1,730,181 |
| מליחי | 3,304,026 | 3,280,726 |

1. במעשיהם המתוארים לעיל, מגנזי, מגנזי בטון ומליחי הוציאו חשבוניות מס מבלי לעשות עסקה שלגביה הוצאו החשבוניות, וזאת במטרה להתחמק או להשתמט מתשלום מס ערך מוסף בנסיבות מחמירות.
2. במעשיהם המתוארים לעיל, מגנזי, מגנזי בטון ומליחי הכינו וניהלו פנקסי חשבונות כוזבים, וזאת במטרה להתחמק או להשתמט מתשלום מס ערך מוסף בנסיבות מחמירות.
3. הנסיבות המחמירות הן סכום המס שהושמט כתוצאה ממעשי הנאשמים.
4. במעשיהם המתוארים לעיל, מגנזי, מגנזי בטון ומליחי הכינו או קיימו פנקסי חשבונות כוזבים, וכן השתמשו במרמה, ערמה ותחבולה, וזאת במזיד ובכוונה לעזור לב.ג.מ להתחמק ממס הכנסה.
5. במעשיהם המתוארים לעיל, מגנזי, ב.ג.מ, קובי ומליחי הכינו או קיימו פנקסי חשבונות כוזבים, וכן השתמשו במרמה, ערמה ותחבולה, וזאת במזיד ובכוונה להתחמק ממס הכנסה.
6. במעשיהם המתוארים לעיל, מגנזי, ב.ג.מ, קובי ומליחי מסרו אמרה או תרשומת כוזבות בדו"ח על פי פקודת מס הכנסה, וזאת במזיד ובכוונה להתחמק ממס הכנסה.
7. קובי ומליחי ביצעו את העבירות המתוארות לעיל מכוח אחריותם כמנהל פעיל וכמנהל חשבונות, בהתאמה, בב.ג.מ ובמגנזי בטון, כמשמעותם של מונחים אלה בסעיף 224א לפקודת מס הכנסה ובסעיף 119 לחוק המע"מ.

### הלבנת הון

1. הוצאת החשבוניות הכוזבות ע"י מגנזי בטון לב.ג.מ בגין תקבולי המזומן, כמתואר לעיל, היא עבירת מקור לפי חוק איסור הלבנת הון.
2. החשבוניות הכוזבות בסך של לפחות 6,487,629 ש"ח, אשר הוצאו על ידי מגנזי בטון כמתואר לעיל, והזכויות הגלומות בהן, מהוות רכוש אסור כהגדרתו בחוק איסור הלבנת הון, בהיותן רכוש שמקורו בעבירת מקור (להלן בתת-פרק זה: "**רכוש אסור**").
3. בהכללת החשבוניות הכוזבות בספרי הנהלת החשבונות של ב.ג.מ כמתואר לעיל, ביצעו מגנזי וב.ג.מ פעולות ברכוש אסור במטרה להסתיר או להסוות את מקורן הפיקטיבי של החשבוניות ואת בעליהן האמיתיים של הזכויות הגלומות בהן.
	1. הוראות החיקוק לפיהן מואשמים הנאשמים:

**נאשם 1:**

**הוצאת חשבונית מס מבלי לעשות עסקה שלגביה הוצאה החשבונית, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(3) יחד עם סעיף 117(ב2)(3) לחוק המע"מ (ריבוי עבירות)

**הכנה או ניהול של פנקסי חשבונות כוזבים, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(6) יחד עם סעיף 117(ב2)(3) לחוק המע"מ (ריבוי עבירות)

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) לפקודת מס הכנסה (10 עבירות)

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה להתחמק ממס** - עבירה לפי סעיף 220(4) לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) לפקודת מס הכנסה (10 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה להתחמק ממס –** עבירה לפי סעיף 220(2) לפקודת מס הכנסה (7 עבירות)

**איסור הלבנת הון** – עבירה לפי סעיף 3(א) לחוק איסור הלבנת הון (ריבוי עבירות)

**נאשמת 4:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה להתחמק ממס** - עבירה לפי סעיף 220(4) לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) לפקודת מס הכנסה (10 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה להתחמק ממס –** עבירה לפי סעיף 220(2) לפקודת מס הכנסה (7 עבירות)

**איסור הלבנת הון** – עבירה לפי סעיף 3(א) לחוק איסור הלבנת הון בצירוף סעיף 23(א)(2) לחוק העונשין (ריבוי עבירות)

**נאשמת 15:**

**הוצאת חשבונית מס מבלי לעשות עסקה שלגביה הוצאה החשבונית, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(3) יחד עם סעיף 117(ב2)(3) לחוק המע"מ (ריבוי עבירות)

**הכנה או ניהול של פנקסי חשבונות כוזבים, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(6) יחד עם סעיף 117(ב2)(3) לחוק המע"מ (ריבוי עבירות)

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) לפקודת מס הכנסה (10 עבירות)

**נאשם 16:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (10 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה להתחמק ממס –** עבירה לפי סעיף 220(2) בצירוף סעיף 224א לפקודת מס הכנסה (7 עבירות)

**נאשם 18:**

**הוצאת חשבונית מס מבלי לעשות עסקה שלגביה הוצאה החשבונית, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(3) יחד עם סעיפים 117(ב2)(3) ו-119 לחוק המע"מ (ריבוי עבירות)

**הכנה או ניהול של פנקסי חשבונות כוזבים, במטרה להתחמק או להשתמט מתשלום מס בנסיבות מחמירות –** עבירה לפי סעיף 117(ב)(6) יחד עם סעיפים 117(ב2)(3) ו-119 לחוק המע"מ (ריבוי עבירות)

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (10 עבירות)

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (10 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (10 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה להתחמק ממס –** עבירה לפי סעיף 220(2) בצירוף סעיף 224א לפקודת מס הכנסה (7 עבירות)

אישום 17 (תשלומים לא מדווחים בקבוצת מגנזי) – לנאשמים 1, 2, 4, 16, 17, 18

* 1. העובדות:
1. בין השנים 2014-2007 (להלן: "**התקופה הרלוונטית לאישום זה**"), בהנחיית מגנזי ובידיעת קובי, עפרוני, מליחי ואריאנה, כל אחד על פי תקופת עבודתו בב.ג.מ, שילמה ב.ג.מ במזומן שכר עבודה לעובדים, נותני שירותים, וקבלני משנה של קבוצת מגנזי, מבלי לרשום את התשלומים בספרי הנהלת החשבונות של ב.ג.מ או של אחד מתאגידי קבוצת מגנזי, מבלי לדווח על התשלומים לרשות המסים, מבלי לנכות מהתשלומים מס במקור כחוק ומבלי לנכות מהתשלומים את הניכויים המחויבים לפי חוק הביטוח הלאומי ולפי חוק ביטוח בריאות ממלכתי (להלן: "**התשלומים הלא מדווחים**").
2. בהנחיית מגנזי, שיטת תשלומים זו הייתה נהוגה בקבוצת מגנזי בכל התקופה הרלוונטית לאישום זה.
3. בהנחיית מגנזי או מי מטעמו, אריאנה ניהלה מעקב שוטף אחר התשלומים הלא-מדווחים באמצעות רישומם ועדכונם בטבלאות אקסל חודשיות, ופיקחה על חלוקתם.
4. התשלומים הלא מדווחים אשר שולמו ע"י מגנזי וב.ג.מ באמצעות אריאנה, ובידיעת קובי, עפרוני ומליחי, הסתכמו בתקופה הרלוונטית לאישום זה לסך של 29,904,592 ש"ח, כמפורט בטבלה להלן:

|  |  |
| --- | --- |
| **שנת המס** | **היקף התשלומים הלא מדווחים (בש"ח)**  |
| 2007 | 436,290 |
| 2008 | 922,126 |
| 2009 | 1,478,726 |
| 2010 | 1,746,881 |
| 2011 | 4,659,004 |
| 2012 | 6,538,884 |
| 2013 | 8,477,362 |
| 2014 | 5,645,319 |
| **סך התשלומים הלא מדווחים ששולמו ע"י ב.ג.מ**  | **29,904,592** |

1. היקפי העבירות המיוחסים לנאשמים, כל אחד על פי תקופת עבודתו ותפקידו בב.ג.מ, הם כמפורט בטבלה להלן:

|  |  |
| --- | --- |
| **הנאשם** | **היקף העבירה (בש"ח)** |
| מגנזי | 29,904,592 |
| עפרוני | 16,734,189 |
| קובי | 13,444,333 |
| אריאנה | 29,904,592 |
| מליחי | 24,023,484 |

1. במעשיהם המתוארים לעיל, מגנזי, עפרוני, ב.ג.מ, קובי ומליחי ניהלו פנקסי חשבונות ורשומות כוזבים, וכן השתמשו במרמה, ערמה ותחבולה, וזאת במזיד ובכוונה לעזור למקבלי התשלומים הלא מדווחים להתחמק ממס.
2. במעשיהם המתוארים לעיל, מגנזי, עפרוני, ב.ג.מ, קובי ומליחי לא דיווחו על התשלומים הלא מדווחים לרשות המסים, וזאת במזיד ובכוונה לעזור למקבלי התשלומים הלא מדווחים להתחמק ממס.
3. במעשיהם המתוארים לעיל, מגנזי, עפרוני, ב.ג.מ, קובי ומליחי לא ניכו מהתשלומים מס במקור כחוק, וכן לא ניכו מהתשלומים את הניכויים המחויבים לפי חוק הביטוח הלאומי ולפי חוק ביטוח בריאות ממלכתי.
4. עפרוני, קובי ומליחי ביצעו את המעשים המתוארים לעיל מכוח אחריותם כמנהלים פעילים וכמנהל חשבונות, בהתאמה, בב.ג.מ, כמשמעותם של מונחים אלה בסעיף 224א לפקודת מס הכנסה, בסעיף 398(ה) לחוק ביטוח לאומי, ובסעיף 47א לחוק ביטוח בריאות ממלכתי.
5. במעשיה המתוארים לעיל, אריאנה סייעה למגנזי ולב.ג.מ לנהל פנקסי חשבונות כוזבים, וכן השתמשה במרמה, ערמה ותחבולה, וזאת במזיד ובכוונה לעזור למקבלי התשלומים הלא מדווחים להתחמק ממס.
6. במעשיה המתוארים לעיל, אריאנה סייעה למגנזי ולב.ג.מ באי ניכוי מס במקור כחוק, וכן באי ניכוי של הניכויים המחויבים לפי חוק הביטוח הלאומי ולפי חוק ביטוח בריאות ממלכתי, מהתשלומים הלא מדווחים.
	1. הוראות החיקוק לפיהן מואשמים הנאשמים:

**נאשם 1:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) לפקודת מס הכנסה (8 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה לעזור לאדם אחר להתחמק ממס –** עבירה לפי סעיף 220(2) לפקודת מס הכנסה (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) לפקודת מס הכנסה (8 עבירות)

**אי ניכוי מס** - עבירה לפי סעיף 218 לפקודת מס הכנסה (ריבוי עבירות)

**אי תשלום דמי ביטוח בעד עובד** – עבירה לפי סעיף 398(ג) לחוק הביטוח הלאומי (ריבוי עבירות)

**אי תשלום דמי ביטוח בריאות עבור עובד** – עבירה לפי סעיף 47(א)(3) לחוק ביטוח בריאות ממלכתי (ריבוי עבירות)

**נאשם 2:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (8 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה לעזור לאדם אחר להתחמק ממס –** עבירה לפי סעיף 220(2) בצירוף סעיף 224א לפקודת מס הכנסה (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (8 עבירות)

**אי ניכוי מס** - עבירה לפי סעיף 218 בצירוף סעיף 224א לפקודת מס הכנסה (ריבוי עבירות)

**אי תשלום דמי ביטוח בעד עובד** – עבירה לפי סעיף 398(ג) בצירוף סעיף 398(ה) לחוק הביטוח הלאומי (ריבוי עבירות)

**אי תשלום דמי ביטוח בריאות עבור עובד** – עבירה לפי סעיף 47(א)(3) בצירוף סעיף 47(ג) לחוק ביטוח בריאות ממלכתי (ריבוי עבירות)

**נאשמת 4:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) לפקודת מס הכנסה (8 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה לעזור לאדם אחר להתחמק ממס –** עבירה לפי סעיף 220(2) לפקודת מס הכנסה (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) לפקודת מס הכנסה (8 עבירות)

**אי ניכוי מס** - עבירה לפי סעיף 218 לפקודת מס הכנסה (ריבוי עבירות)

**אי תשלום דמי ביטוח בעד עובד** – עבירה לפי סעיף 398(ג) לחוק הביטוח הלאומי (ריבוי עבירות)

**אי תשלום דמי ביטוח בריאות עבור עובד** – עבירה לפי סעיף 47(א)(3) לחוק ביטוח בריאות ממלכתי (ריבוי עבירות)

**נאשם 16:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (8 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה לעזור לאדם אחר להתחמק ממס –** עבירה לפי סעיף 220(2) בצירוף סעיף 224א לפקודת מס הכנסה (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (8 עבירות)

**אי ניכוי מס** - עבירה לפי סעיף 218 בצירוף סעיף 224א לפקודת מס הכנסה (ריבוי עבירות)

**אי תשלום דמי ביטוח בעד עובד** – עבירה לפי סעיף 398(ג) בצירוף סעיף 398(ה) לחוק הביטוח הלאומי (ריבוי עבירות)

**אי תשלום דמי ביטוח בריאות עבור עובד** – עבירה לפי סעיף 47(א)(3) בצירוף סעיף 47(ג) לחוק ביטוח בריאות ממלכתי (ריבוי עבירות)

**נאשמת 17:**

**סיוע להכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) לפקודת מס הכנסה יחד עם סעיף 31 לחוק העונשין (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) לפקודת מס הכנסה (8 עבירות)

**סיוע לאי ניכוי מס** - עבירה לפי סעיף 218 לפקודת מס הכנסה יחד עם סעיף 31 לחוק העונשין (ריבוי עבירות)

**סיוע לאי תשלום דמי ביטוח בעד עובד** – עבירה לפי סעיף 398(ג) לחוק ביטוח לאומי יחד עם סעיף 31 לחוק העונשין (ריבוי עבירות)

**סיוע לאי תשלום דמי ביטוח בריאות עבור עובד** – עבירה לפי סעיף 47(א)(3) יחד עם סעיף 31 לחוק העונשין (ריבוי עבירות)

**נאשם 18:**

**הכנה או קיום של פנקסי חשבונות כוזבים או רשומות אחרות כוזבות, במזיד ובכוונה לעזור לאדם אחר להתחמק ממס** - עבירה לפי סעיף 220(4) בצירוף סעיף 224א לפקודת מס הכנסה (8 עבירות)

**מסירה של אמרה או תרשומת כוזבות בדו"ח על פי הפקודה, במזיד ובכוונה לעזור לאדם אחר להתחמק ממס –** עבירה לפי סעיף 220(2) בצירוף סעיף 224א לפקודת מס הכנסה (8 עבירות)

**שימוש במרמה, ערמה ותחבולה, במזיד ובכוונה לעזור לאדם אחר להתחמק ממס** – עבירה לפי סעיף 220(5) בצירוף סעיף 224א לפקודת מס הכנסה (8 עבירות)

**אי ניכוי מס** - עבירה לפי סעיף 218 בצירוף סעיף 224א לפקודת מס הכנסה (ריבוי עבירות)

**אי תשלום דמי ביטוח בעד עובד** – עבירה לפי סעיף 398(ג) בצירוף סעיף 398(ה) לחוק הביטוח הלאומי (ריבוי עבירות)

**אי תשלום דמי ביטוח בריאות עבור עובד** – עבירה לפי סעיף 47(א)(3) בצירוף סעיף 47(ג) לחוק ביטוח בריאות ממלכתי (ריבוי עבירות)

אישום 18 (השמטת הכנסות) – לנאשמים 2, 17, 18

* 1. העובדות:
1. בין העובדים ונותני השירותים שקיבלו תשלומים לא מדווחים במזומן ממגנזי וב.ג.מ כמתואר באישום 17 לעיל, היו גם עפרוני, אריאנה ומליחי (להלן ביחד באישום זה: "**הנאשמים**").
2. בשנות מס 2008-2014 (להלן: "**התקופה הרלוונטית לאישום זה**"), עפרוני ומליחי הגישו דיווחים שנתיים לרשות המסים על אודות הכנסותיהם.
3. התשלומים הלא מדווחים מהווים הכנסה החייבת במס, כהגדרתה בסעיפים 2(2) או 2(10) לפקודת מס הכנסה.
4. בתקופה הרלוונטית לאישום זה, הנאשמים הפיקו הכנסה מהתשלומים הלא מדווחים, כמפורט בטבלה להלן:

|  |  |
| --- | --- |
| **נאשם** | **היקף ההכנסה (בש"ח) – שנת מס** |
| עפרוני | 105,000 – 2012422,500 – 2013280,000 – 2014**סה"כ: 807,500** |
| אריאנה | 2,200 – 200858,900 – 200915,200 – 201021,200 – 201122,800 – 201227,000 – 2013**סה"כ: 147,300** |
|  מליחי | 26,000 – 200896,000 – 200995,000 – 2010121,000 – 2011149,000 – 2012180,000 – 201345,000 – 2014**סה"כ: 712,000** |

1. הנאשמים לא דיווחו לרשות המסים על התשלומים הלא-מדווחים, וזאת במזיד ובכוונה להתחמק ממס.
2. במעשיהם המתוארים לעיל, השמיטו עפרוני ומליחי הכנסה מדו"ח על פי פקודת מס הכנסה, במזיד ובכוונה להתחמק ממס.
3. במעשיהם המתוארים לעיל, השתמשו עפרוני, אריאנה ומליחי במרמה, ערמה ותחבולה, במזיד ובכוונה להתחמק ממס.
	1. הוראות החיקוק לפיהן מואשמים הנאשמים:

**נאשם 2:**

**השמטת הכנסה מדו"ח, במזיד ובכוונה להתחמק ממס** – עבירה לפי סעיף 220(1) לפקודת מס הכנסה(3 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) לפקודת מס הכנסה (3 עבירות)

**נאשמת 17:**

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) לפקודת מס הכנסה (6 עבירות)

**נאשם 18:**

**השמטת הכנסה מדו"ח, במזיד ובכוונה להתחמק ממס** – עבירה לפי סעיף 220(1) לפקודת מס הכנסה (7 עבירות)

**שימוש במרמה, ערמה ותחבולה, במזיד ובכוונה להתחמק ממס** – עבירה לפי סעיף 220(5) לפקודת מס הכנסה (7 עבירות)

עדי התביעה

....

הודעה לבית המשפט הנכבד

בהתאם להוראות סעיף 15א(א)(1) לחוק סדר הדין הפלילי [נוסח משולב], תשמ"ב-1982, מתכבדת המאשימה להודיע כי קיימת אפשרות שתבקש מבית המשפט הנכבד להטיל על הנאשמים עונש מאסר בפועל אם יורשעו.

הודעה לנאשמים

נאשם יכול לבקש שימונה לו סנגור ציבורי אם מתקיים בו אחד התנאים לזכאות נאשם לייצוג המנויים בסעיף 18(א) לחוק הסניגוריה הציבורית, תשנ"ו–1995.

נאשם יכול לעיין ולהעתיק את חומר החקירה במשרדי פרקליטות מחוז תל אביב (מיסוי וכלכלה), בתיאום טלפוני מראש עם המזכירה הראשית, הגב' מירב סעדיה, בטל' 073-3924604, או להזמין את צילום חומר החקירה ישירות מזכיינית הצילום, חברת צילומעתיק, פקס': 03-5163093.

|  |
| --- |
|  |
| אורי פרייסמן, עו"ד |
| סגן בכיר בפרקליטות מחוז תל-אביב(מיסוי וכלכלה) |
|  |

|  |
| --- |
| עדי גנוט, עו"ד |
| ב"כ היועץ המשפטי לממשלהרשות התחרות  |

|  |
| --- |
| צחי הבדלי, עו"ד |
| סגן בכיר א' בפרקליטות מחוז תל-אביב(מיסוי וכלכלה) |

|  |
| --- |
| לנא עואדיה, עו"ד |
| עוזרת ראשית בפרקליטות מחוז תל-אביב(מיסוי וכלכלה) |

פמת"א: פ 93/17

תיק פל"א: 343046/2015 (משטרת ישראל, יאח"ה); תיקי חקר: 167500230, 177500436, 177500428, 167500214, 177500426, 177500642, 167500735 (רשות המסים, פ"ש חקירות מרכז)

בקשה לחילוט

בית המשפט הנכבד יתבקש לעשות שימוש בסמכותו לפי סעיף 21 לחוק איסור הלבנת הון, תש"ס-2000 ולהורות, לאחר הרשעת הנאשמים 1, 3, 4 ו-16, על חילוט רכוש המפורט בנספח ב' לכתב האישום.

\_\_\_\_\_\_\_\_\_\_\_\_\_\_\_\_\_\_\_\_\_\_

ליאת בן-ארי שווקי, עו"ד

פרקליטת מחוז תל אביב

(מיסוי וכלכלה)

| **נספח א' – פרטי המכרזים הציבוריים (אישומים 2-11)** |
| --- |
| **אישום** | **רשות מקומית/תאגיד עירוני** | **מספר מכרז** | **סיווג קבלני נדרש במכרז** | **סה"כ הכספים ששולמו בגין המכרזים** |
| **2.** | **חכ"ל מודיעין** | 7/2013 | 4 בענף הבנייה | 27,220,396 ש"ח |
| 11/2012 | 3 בענף התשתיות |
| 8/2013 | 4 בענף התשתיות |
| 6/2014 | 1 בענף התשתיות |
| 1010/09 | 2 בענף התשתיות |
| 1003/2009 | 2 בענף הבנייה |
| 1004/09 | 1 בענף התשתיות |
| 11/2015 | 4 בענף התשתיות; 3 בענף הביוב |
| **3.** | **חכ"ל אשקלון** | 39/2012 | 4 בענף התשתיות | 45,941,100 ש"ח |
| 05/2014 | 3 בענף הבנייה |
| 10/2014 | סיווג המתאים להיקף הכספי של ההצעה |
| **4.** | **מי לוד** | 3/2010 | 3 בענף הביוב; 2 בענף התשתיות | 25,377,728 ש"ח |
| 2/2013 | 3 בענף הביוב; 1 בענף התשתיות |
| **5.** | **עיריית נתיבות** | 13/2010 | 4 בענף התשתיות | 46,694,137 ש"ח |
| 28/2011 | 5 בענף התשתיות |
| **6.** | **מי אביבים** | 289/2012 | 3 בענף הביוב | 24,547,175 ש"ח |
| **7.** | **חכ"ל שוהם** | אזור תעשיה צפוני שלב א' (במסגרת מכרזפת/9/2008) | 4 בענף התשתיות או תעודת קבלן מוכר | 102,881,960 ש"ח |
| 01/2014 | 3 בענף התשתיות; 1 בענף הביוב |
| 01/2012 | 5 בענף התשתיות |
| רקפות שלב ב' | 4 בענף התשתיות |
| **8.** | **מי מודיעין** | 03/2013 | 4 בענף הביוב; 3 בענף התשתיות | 11,150,031 ש"ח |
| 01/2014 | 4 בענף הביוב |
| **9.** | **החברה למשק וכלכלה של השלטון המקומי/עיריית רמת גן** | פת/12/2012 | 5 בענף התשתיות או תעודת קבלן מוכר | 35,768,367 ש"ח |
| **10.** | **חברת מוריה** | 45/2013 | 5 בענף התשתיות | 58,264,151 ש"ח שולמו לקבלן משנה;15,384,370 ש"ח שולמו למגנזי תשתיות |
| 33/2015 | 5 בענף התשתיות; 4 בענף הגשרים או 4 בענף הבנייה |
| 366/2014 | 5 בענף התשתיות ותעודת קבלן מוכר |
| **11.** | **מועצה אזורית מטה יהודה** | 23/10 | 5 בענף הבנייה ; 4 בענף התשתיות | 102,296,956 ש"ח |
| 17/10 | 5 בענף התשתיות ; 4 בענף הביוב |
| 3482/12 | 4 בענף התשתיות; 3 בענף הביוב |

**נספח ב' – רכוש לחילוט**

**כספים:**

1. כספים בסך של 20,473,842 ש"ח, המופקדים בקרן החילוט של האפוטרופוס הכללי.

**נכסי נדל"ן:**

|  |  |  |  |
| --- | --- | --- | --- |
|  | **גוש** | **חלקה** | **שם בעל הזכויות** |
|  | ... | 99 (מגרשים מס' 28 ו-28א) | גבריאל מגנזי ת.ז. ... |
|  | ... | 11 | מגנזי תשתיות ב.ג.מ. בע"מ ח.פ. 512332206 |

**רכבים וכלים הנדסיים:**

|  |  |  |
| --- | --- | --- |
|  | **סוג הרכב** | **מספר רישוי** |
|  | יגואר שנת 2012 | 4122378 |
|  | מרצדס-בנץ שנת 2014 | 5354311 |
|  | מרצדס-בנץ שנת 2012 | 9178273 |
|  | אאודי שנת 2012 | 6988876 |
|  | מחפרון | 39330 |
|  | מחפר | 50940 |
|  | מחפר | 56274 |
|  | מחפרון | 73671 |
|  | מכבש | 82756 |
|  | מכבש | 82769 |
|  | מחפר | 82772 |
|  | מחפר | 82785 |
|  | יעה | 86561 |
|  | יעה | 86574 |
|  | יעה | 86642 |
|  | גרור רכין שנת 1995 | 4930400 |
|  | משא דימלקרייזלר שנת 2011 | 4978673 |
|  | נתמך ציוד חריג שנת 1998 | 5604515 |
|  | משא תומך דאף שנת 2012 | 7730313 |
|  | משא רכין דאף שנת 2014 | 8530152 |
|  | מערבל בטון דאף שנת 2014 | 8555952 |
|  | מערבל בטון דאף שנת 2015 | 8556052 |
|  | נתמך רכין ע.ג.מ. שנת 2010 | 9546671 |
|  | נתמך רכין שנת 2012 | 9859373 |

**כלי שייט**

1. יאכטה מ.ר ... שנת ייצור 1997 הרשומה באיי הבתולה הבריטיים, אשר תפוסה ע"י רשויות יוון באי רודוס בהתאם לבקשה לעזרה משפטית שהוגשה ע"י מדינת ישראל.

**חשבונות בנק:**

|  |  |  |
| --- | --- | --- |
|  | **מספר חשבון** | **בנק/ סניף** |
|  | ... | מרכנתיל |
|  | ... | לאומי |

**ניירות ערך:**

1. 32,347,578 מניות של חברת אברות תעשיות בע"מ, המוחזקות בחשבון מס' ... בבנק מרכנתיל.
2. 4,453,748 מניות של חברת אברות תעשיות בע"מ, המוחזקות בחשבון מס' ... בבית ההשקעות מיטב-דש.
3. 21,046,255 מניות של חברת אברות תעשיות בע"מ, המוחזקות ע"י קרן החילוט של האפוטרופוס הכללי.

**קופות גמל, קרנות וביטוחים:**

1. כספים בסך של 5,821 ש"ח, המצויים בקרן "מגדל השתלמות" של חברת **מגדל בע"מ**, ע"ש גבריאל מגנזי ת.ז. ....
2. כספים בסך של 23,669 ש"ח, המצויים בחשבון ע"ש גבריאל מגנזי ת.ז. ... (מס' עמית ...) בחברת **פסגות קופות גמל ופנסיה בע"מ**.
3. כספים בסך של 1,168,588 ש"ח, המצויים בפוליסות ביטוח, תמלוגים וקצבה מס' ..., ... בחברת **כלל ביטוח בע"מ**.